Summary: Asiantuntijoiden mukaan työperäinen maahanmuutto on Suomen kohtalonkysymys. Ei  riitä, että huippuosaajat saadaan Suomeen – heidät on saatava myös jäämään.

“Ei mainoksia”.
 Finland Relocation Services -yhtiön vanhempi konsultti  Pirjo Koskivirta  kertoo Dubaista saapuneille asiakkailleen, mitä sanat tarkoittavat.
 – Postilaatikko täyttyy nopeasti ilmaisjakelusta. Jos haluatte tietoa lähiseudun palveluista, tarran voi irrottaa.
 Postilaatikoiden jälkeen tutustutaan parkkipaikan lämmitystolppaan. Sitten kierrätyslaatikoihin.
 Suomi on täynnä arjen pieniä mysteerejä, kuten pankkitilien avaamista, kauppojen kanta-asiakaskortteja, sähkösopimuksia, nettiyhteyksiä... Näitä asioita hoitamaan yritykset voivat palkata Koskivirran kaltaisen kotouttamiskonsultin.
 Finland Relocation Servicesin Pirjo Koskivirta auttaa Suomeen saapuvia kotiutumaan.  Mårten Lampén / Yle
 Pirjo Koskivirta sanoo, että maahanmuuttokonsultin asiakkaansa on aina koko perhe.
 – Kaikkein tärkeintä, viranomaisasioiden lisäksi, on järjestää asunto sekä lapsille koulut, Koskivirta sanoo.
 – Jos työntekijä lähtee töihin ja perhe jää oman onnensa nojaan, työnteko kärsii eikä muu perhe kotiudu.
 Käynnissä on maailmanlaajuinen kilpailu osaajista. Ei riitä, että työntekijät saadaan houkuteltua Suomeen. Heidät on saatava myös jäämään tänne.
 Tänään Pirjo Koskivirta on tuonut asiakkaansa Espooseen allekirjoittamaan vuokrasopimusta.
 Dubain helteet vaihtuivat pakkasiin
 Nasibah Burhan uuden kodin olohuoneessa. Mårten Lampén / Yle
 Samer ja Nasibah Burhan  lensivät Dubaista Suomeen tammikuussa.
 Uuden kodin pihamaalla puut ja pensaat notkuvat lumen painosta. Neljännellä luokalla aloittavan  Mohammed  ja esikouluikäinen  Naye  pinkaisevat polkua pitkin vanhempiensa toppatakkeihin kääriytyneinä.
 – Asuimme Dubaissa 20. kerroksessa. Kun kerroimme lapsille muuttavamme Suomeen, he halusivat talon, jossa olisi takapiha leikkejä varten, Samer Burhan sanoo.
 Burhan vetää Nokialla 12-henkistä tiimiä, joka tekee erilaisia asetuksia ja muutoksia asiakkaiden tilaamiin tukiasemiin. Suomeen hän saapui ollakseen lähellä eurooppalaisia asiakkaita ja toisaalta tuotteiden kehittäjiä.
 Tähän asti kaikki on sujunut loistavasti. Pirjo Koskivirran löytämä uusi koti espoolaisessa paritaloyhtiössä on juuri sellainen kuin Burhanit toivoivat.
 Guifre Molera (oik.) esittelee asuntonsa talotekniikkaa vuokralaisille. Mårten Lampén / Yle
 Wärtsilä tarjosi töitä
 Arabia, bulgaria, englanti, espanja, hindi, hollanti, italia, japani, kiina, korea, kreikka...
 Suomesta tuskin löytyy paljon sen kansainvälisempiä työpaikkoja kuin Wärtsilän palvelukeskus Vaasan Yrittäjänkadulla.
 … latvia, marathi, norja, portugali, punjabi, puola...
 Ainakaan kielitaidolla mitattuna.
 ... ranska, ruotsi, saksa, suomi, thai, turkki ...
 Avokonttorissa työskentelee 120 wärtsiläläistä, jotka puhuvat yhteensä 29 eri kieltä.
 ... unkari, urdu, venäjä, viro ja vietnam.
 Kielitaito on tarpeen, sillä täällä käsitellään päivittäin tuhansia Wärtsilän tytäryhtiöiden osto- ja matkalaskuja, maksatuksia, kirjauksia ja tilinpäätöksiä.
 Monet kansainväliset yhtiöt ovat siirtäneet tällaiset taloushallinnon keskukset halvan työvoiman maihin. Alan slangilla sitä kutsutaan  business process outsourcingiksi .
 Wärtsilä päätti kuitenkin toimia toisin. Yhtiössä uskottiin, että Suomessa ollaan riittävän tehokkaita ja osaavia.
 Lisäksi Wärtsilässä järkeiltiin jo vuosia sitten, että yhtiön kannattaa työllistää muitakin kuin insinöörejä. Ulkomailta muuttavat työntekijät kotiutuvat Suomeen paremmin, jos myös puolisoille on tarjolla töitä esimerkiksi taloushallinnossa.
 Myös tästä syystä keskus kannatti pitää Suomessa.
 Hollantilais-japanilaisen Stolkerin perheen tarina osoittaa, että Wärtsilä oli oikeassa.
 “Juomakelpoista vettä kraanasta”
 1990-luvun alussa japanilainen  Fumiko Fujita–Stolker  työskenteli sihteerinä Wärtsilän toimipisteessä Japanin miljoonakaupunki Kobessa. Sinne saapui töihin myös hollantilainen insinööri  Johan Stolker , joka oli opintojen jälkeen tarttunut suomalaisen teknologiayhtiön työtarjoukseen.
 Kaksikko rakastui ja avioitui.
 Stolkereille Vaasan piti olla välietappi Japanin ja Hollannin välissä. Toisin kävi. Roy Fogde / Yle
 Seuraavat vuodet Johan matkusti yli 200 päivää vuodessa. Fumiko teki kirjanpitäjän töitä kotoa käsin. Vanhakantaisen Japanin työkulttuuriin ei sopinut, että aviopari olisi jatkanut työntekijöinä samassa työpaikassa.
 Lopulta pariskunta päätti jättää miljoonakaupungin taakseen.
 – Sanoin Johanille, että kaikkein tärkeintä on turvallisuus ja se, että kraanavesi on juotavaa. Näillä kriteereillä Suomi oli paras vaihtoehto, Fumiko Fujita-Stolker sanoo.
 Johan Stolker arveli tuolloin, että pariskunta päätyisi lopulta Hollantiin. Vaasan piti olla vain parin vuoden mittainen välietappi.
 – Paikka, jossa voisimme kokea kulttuurisokin yhdessä, hän sanoo.
 Sokki se olikin. Japanin vilinään tottuneiden silmissä Vaasa oli autiokaupunki. Fumiko Fujita-Stolker kävi supermarketeissa nähdäkseen ihmisiä.
 – Olin varmasti tämän seudun ainut japanilainen. Kaipasin ääntä ja valoa. Minulla oli kova koti-ikävä, hän kuvaa.
 Sitten Stolkereiden esikoinen syntyi, ja perhe integroitui vauvakerhojen kautta Vaasan suomenruotsalaiseen yhteisöön. Kotiutumisessa auttoi myös se, että lasten varttuessa myös perheen äiti sai työtarjouksen Wärtsilästä.
 – Sillä on todella suuri merkitys, että molemmilla on mahdollisuus tehdä töitä, Johan Stolker sanoo.
 Vaasa voitti Intian
 Suomalainen palvelukeskus voi olla tehokkaampi kuin halpamaissa, Wärtsilän Sari Neulaniemi sanoo. Roy Fogde / Yle
 Wärtsilän palvelukeskuksessa ei ole kyse mistään kotouttamispuuhastelusta. Shared Service Centerin vetäjiin kuuluva  Sari Neulaniemi  kehuu keskuksen olevan tehokkaampi kuin halpamaissa toimivat verrokit.
 – Moni kollega suomalaisista yhtiöistä on sanonut minulle, että ettehän te voi olla halvempia kuin Intia tai Romania, koska siellä palkkataso on ihan eri, Neulaniemi sanoo.
 – Kyse on kuitenkin tehtyjen transaktioiden laadusta ja määrästä.
 Vaasan yksikkönsä tehokkuuden havaittuaan Wärtsilä on siirtänyt sinne prosesseja muualta, esimerkiksi Kiinasta. Tänä keväänä Vaasaan siirretään Wärtsilän toiminnanohjausjärjestelmän kriittisen  master datan  ylläpito Intiasta.
 – Intiassa oli haasteena esimerkiksi se, ettei siellä ole saatavilla tarpeeksi kielitaitoista työvoimaa, Neulaniemi sanoo.
 Vaasassa sen sijaan on koossa porukka, joka osaa kymmeniä eri kieliä.
 Mårten Lampén / Yle
 Oleskelulupien käsittelyyn vauhtia EK, Kuntatyönantajat, SAK, Akava ja STTK haluavat nostaa työperusteisen maahanmuuton tulevien eduskuntavaalien kärkiteemaksi. Tällä hetkellä työperusteisen oleskeluluvan käsittelyyn kuluu aikaa noin neljä kuukautta. Järjestöjen mukaan tavoiteajan tulisi olla noin kuukausi. Nokialla työskentelevän Samer Burhanin kaltaisten erityisasiantuntijoiden lupakäsittely on huomattavasti nopeampaa. – Luvan saaminen kesti noin kuusi viikkoa. Se ei ole mielestäni pitkä aika, varsinkin kun ottaa huomioon kansallisuuteni, Burhan sanoo. Samer Burhan on kansallisuudeltaan syyrialainen, ja Syyriasta on saapunut paljon turvapaikanhakijoita. – Syyrian kansalaisten hakemukset luetaan varmasti läpi erityisellä tarkkuudella.
 Miksi kukaan haluaisi Suomeen – jos on varaa valita?
 Eduskuntavaalien alla puolueilta tivataan kantaa työperäiseen maahanmuuttoon. Työmarkkinajärjestöt ovat lähteneet liikkeelle yhteisessä rintamassa: Suomeen tulisi laatia erityinen  vetovoimastrategia ulkomaisten osaajien houkuttelemiseksi .
 Jos tällainen strategia luodaan, ensimmäiseksi kannattaa kysyä niiltä, jotka ovat Suomen jo valinneet.
 – Koulu on tärkein asia. Ennen asuntoa tai mitään muuta, Nokialla työskentelevä Samer Burhan sanoo.
 Burhan on syntynyt Syyriassa, mutta käynyt kouluja Irakissa. Muistot ovat ikäviä.
 – Julkisissa kouluissa oppilaita lyötiin ja heille huudettiin. Päätin, että jos minulla joskus on lapsia, he saavat käydä koulunsa parhaassa mahdollisessa paikassa.
 Dubaissa perheen lapset kävivät arvostettua, australialaiseen opetussuunnitelmaan perustuvaa koulua. Äidin odotukset ovat korkealla myös nyt, kun perhe on muuttanut Nokian kotimaahan.
 – Luin Suomen koulujärjestelmästä paljon jo ennen kuin olimme edes puhuneet mahdollisuudesta muuttaa tänne. Näin jopa unta, että lähettäisin poikani Suomeen yliopistoon, Nasibah Burhan sanoo.
 Mohammed ja Nayen odottavat koulun ja eskarin alkua. Morten Lampén / Yle
 Missä on Suomen vetovoima?
 Parikymmentä vuotta Vaasassa asuneet Stolkerit ovat aivan samoilla linjoilla juuri maahan saapuneet Burhanit. Koulu on Suomen tärkein vetovoimatekijä.
 Suomalaiskoulujen erinomaisuus näkyy esimerkiksi kummioppilasjärjestelmässä.
 – Kun Suomessa lähdetään luistelemaan, kuudesluokkalaiset sitovat ekaluokkalaisten luistimet. Hollannissa opettaja sitoisi kolmetkymmenet luistimet yksin, Johan Stolker sanoo.
 – Kummijärjestelmä opettaa vastuunottoa ja ehkäisee kaikenlaista kiusaamista.
 Fumiko Fujita-Stolker sanoo, että Japanin koululaitos on Suomea edellä Pisa-testeissä, mutta tärkeämpää on se, miten pisteet saavutetaan.
 – Japanissa ja Koreassa opetetaan liikaa. Koulupäivän jälkeen alkaa toinen koulupäivä yksityisessä koulussa. Suomessa lapsille annetaan aikaa ajatella, hän sanoo.
 Johan Stolkerin perhe kasvoi kiinni vaasalaiseen elämänmenoon. Poika Kaj käy lukiota ja tytär Lisa yläastetta. Roy Fogde / Yle
 Lisäksi Suomi on paikka, jossa asiat toimivat. Johan Stolkerin mukaan se luo elämään harmoniaa.
 – Kun menet aamulla ulos, tiet on aurattu. Jos jossain on metsäpalo, se sammutetaan. Eikä juuri missään ole ruuhkia, Stolker sanoo.
 Perheelliselle Suomi on taivas, mutta...
 Wärtsilän palvelukeskuksessa tapaamme myös  Arda Özdemirin . Hän kehittää ohjelmistorobitiikkaa, eli tekoälyyn ja automaatioon pohjautuvaa tietojenkäsittelyä.
 Özdemir saapui opiskelijaksi Vaasan yliopistoon vuonna 2007. Tänään hän asuu tyttöystävänsä ja parivuotiaan poikansa kanssa Uudessakaarlepyyssä, 75 kilometriä Vaasan pohjoispuolella.
 Kotona puhutaan ruotsia ja turkkia.
 – Tunnen olevani monessa suhteessa enemmän suomalainen kuin turkkilainen, Özdemir sanoo.
 Miehen lapsuudenkoti oli keskiluokkainen ja kotikaupunki Izmir vapaamielinen paikka varttua. Turkki on kuitenkin muuttunut.
 – Monet nuoret, joilla on kanssani samanlainen tausta, kokevat etteivät he löydä paikkaansa.
 Meille perheellisille Suomi on taivas, mutta nuoret kaipaavat haasteita, Arda Özdemir sanoo.  Roy Fogde / Yle
 Ohjelmistorobotiikan ammattilaisista on pulaa niin Suomessa kuin maailmallakin. Miten Suomi onnistuisi houkuttelemaan parhaat osaajat töihin?
 – Meille perheelliselle Suomi on taivas. Täällä on yksinkertaista ja turvallista elää. Suomessa ei myöskään ole sitä jyrkkää hierarkkiaa ja jatkuvaa kilpailua, joka määrittää elämää väkirikkaissa maissa, Özdemir sanoo.
 Turkissa vaaditaan jatkuvaa pyrkimystä eteenpäin, halua selviytyä ja erottua. Sellainen on Özdemirin mukaan raskasta.
 Sitten tulee erittäin kohteliaasti esitetty "mutta".
 Suomessa on Özdemirin mukaan vähän liiankin helppo pysyä mukavuusalueella.
 – Samat asiat, jotka tekevät Suomessa elämisestä miellyttävää, tekevät siitä vähän haasteettoman. Se ei ehkä vetoa nuoriin, jotka haluavat edetä nopeasti ja muuttaa maailmaa – tai kehittää kännykkäsovelluksen, joka muuttaa maailmaa, Özdemir sanoo.
 Iso-Britannia, Yhdysvallat ja jopa Ruotsi saattavat olla houkuttelevampia muuttokohteita niille, jotka tähtäävät maailman huipulle.
 – Suomalaiset tuntuvat joskus ajattelevan, että sankariteot on tarkoitettu amerikkalaisten elokuvien tähdille. Toisaalta Nokian ja Wärtsilän kaltaiset yritykset ovat todisteita, että asia ei ole näin.
 Nokiasta puheen ollen, palataan vielä kerran espoolaisen paritalon pöydän ääreen.
 Viimeinen tarkistus. "Lapsiperheille vuokrakoti löytyy usein yksityisiltä – vuokrayhtiöiden asunnot ovat pienempiä", Pirjo Koskivirta sanoo. Mårten Lampén / Yle
 Kuka nostaa lipun salkoon?
 Finland Relocation Servicesin konsultti Pirjo Koskivirta tuntee hyvin ne haasteet, joita työn perässä vieraaseen kulttuuriin muuttava ihminen kohtaa.
 Hänen aviomiehensä tekee uraa metsäteollisuuden parissa ja pariskunta on asunut kahdenkymmenen vuoden aikana seitsemässä eri maassa.
 Espooseen asettuvalle Burhanin perheelle muutto on tähän mennessä tuottanut vain iloisia yllätyksiä. Yksi sellainen on Samer Burhanin mukaan suomalaisten kielitaito.
 – Läheskään kaikissa Euroopan maissa esimerkiksi ravintolaruoan tilaus englanninkielellä ei ole itsestäänselvyys.
 Anna Matala (oik) esittelee asuntoa uusille vuokralaisille. Mårten Lampén / Yle
 Toinen yllätys on se, miten turvallisuus näkyy ihmisten arjessa.
 – Ison Omenan metroasemalla noin seitsemänvuotias tyttö liikkui aivan luontevasti yksin. Ehkä meidänkin lapset oppivat käyttämään julkista liikennettä. Juuri nyt siinä riittää opeteltavaa minullekin, Samer Burhan sanoo.
 Käynnissä on maailmanlaajuinen kilpailu osaajista. Ovatko Burhanit käymässä – vai tulleet jäädäkseen?
 – En ole ihminen, joka pitää paikasta toiseen muuttamisesta. Saatamme viipyä pitkäänkin, kunhan saamme kiinni tästä suomalaisesta elämäntavasta.
 Vuokrasopimusten allekirjoituksen jälkeen Pirjo Koskivirta vie asiakkaansa avaamaan pankkitilejä. Lähtiessä viriää keskustelu lipputangosta.
 Tässä taloyhtiössä jokainen asukas nostaa vuorollaan lipun salkoon.
 – Me teemme sen kyllä mielellämme, kunhan joku kertoo, milloin liputetaan, Samer Burhan lupaa.

Nokia palkkasi ammattilaiset etsimään syyrialaisperheelle kotia, Wärtsilä tarjoaa töitä myös puolisoille – Näin huippuosaajat houkutellaan Suomeen


Summary: Muutamien tuntien puun tai kynttilän polttaminen lisäsi ihmisten altistumista pienhiukkasille.

Ulkoa sisään tunkeutuvat pienhiukkaset vaikuttavat eniten sisäilman hiukkaspitoisuuksiin, selviää  Terveyden ja hyvinvoinnin tutkimuksesta .
 Esimerkiksi  Lahdessa tehdyissä mittauksissa pientaloalueell a oli puunpoltosta johtuen runsaasti terveyttä vaarantavia pienhiukkasia. Pääkaupunkiseudulla takat ja kiukaat ovat pakkasilla isompia pienhiukkaslähteitä kuin liikenne, kertoo  Helsingin Sanomat .
 THL:n tutkimuksessa selvisi, että lyhytkestoinenkin, muutamien tuntien puun tai kynttilän polttaminen näkyi päivätasolla ihmisten altistumisessa pienhiukkasille. Kynttilöiden merkitys päästölähteenä ei ole kuitenkaan merkittävä, jos niitä poltetaan lyhyitä aikoja silloin tällöin.
 Esimerkiksi tässä  Helsingin Sanomien artikkelissa  on selvitetty kynttilöiden polton vaikutuksia.
 Hiukkas- ja otsonipitoisuutta mitattiin Kuopiossa noin 3 400 asukkaan Jynkän asuinalueella. Tutkimukseen osallistui 37 omakoti- tai rivitalossa asuvaa ihmistä. Hiukkaspitoisuuksia mitattiin kotien sisäilmasta sekä alueen ulkoilmasta.
 Pienhiukkaset ovat THL:n tutkijan  Taina Siposen  mukaan taitavia tunkeutumaan sisätiloihin.
 – Tämä siitä huolimatta, että meillä Suomessa talot ovat tiiviimpiä kuin monissa lämpimissä maissa. Kuopiossa pitoisuudet olivat kuitenkin varsin matalia, Siponen kertoo THL:n tiedotteessa.
 Säännöllinen nuohous auttaa
 Hiukkasmaiset ilmansaasteet aiheuttavat muun muassa ärsytysoireita sekä vaikuttavat haitallisesti sydän- ja verenkierto- sekä hengityselimistöön. Ne ovat  THL:n mukaan  nykypäivän suurin ympäristöterveysongelma.
 Ulkoilman hiukkasten pääsyä sisätiloihin voi vähentää siten, että sisään tulevaa ulkoilmaa suodatetaan tehokkaasti. THL:n mukaan etenkin tiiviisti rakennetuilla puun pienpolttoa suosivilla alueilla pitoisuudet voivat nousta korkeiksi, kun pienhiukkaslähteitä on useita.
 – Omaan ja naapureiden altistumiseen voi vaikuttaa kiinnittämällä huomiota polttotekniikkaan, säännölliseen nuohoukseen ja siihen, mitä tulisijassaan polttaa, Siponen ohjeistaa.
 Hiukkas- ja otsonipitoisuuksia mitattiin useilla mittauskerroilla kodin sisäilmasta. Lisäksi tutkimushenkilöt kuljettivat mittauskerroilla reppua, jossa oli pienhiukkaspitoisuutta mittaava laite. Jynkän asuinalueelle sijoitettiin myös keskusmittausasema. Tietoa altistumiseen mahdollisesti vaikuttavista syistä kerättiin kyselylomakkeilla ja ajankäyttöpäiväkirjoilla.
 THL:n tutkijoiden aihetta käsittelevä artikkeli julkaistiin  IndoorAir  -tiedejulkaisussa 21. helmikuuta.

Tutkimus: Pienhiukkaset tunkeutuvat taitavasti sisätiloihin – myös jo lyhytkestoinen kynttilän poltto vaikuttaa pitoisuuksiin


Summary: Alustavien tulosten mukaan nykyinen presidentti sai selkeästi yli puolet äänistä. Myös oppositio on myöntänyt vaalituloksen.

Länsi-Afrikassa sijaitsevan Senegalin istuva presidentti  Macky Sall  on voittanut sunnuntaina pidetyt presidentinvaalit. Alustavien tulosten mukaan hän on saanut vähintään 57 prosenttia äänistä. Myös maan oppositio on myöntänyt valitappion ja tuloksen väistämättömyyden.
 – Meidän on onniteltava presidenttiä hänen uudelleenvalinnastaan, kommentoi pääministeri  Mohammed Dionne  toimittajalle alustaviin tuloslukuihin viitaten.
 Viralliset tulokset on vahvistettava perjantaihin mennessä. Mikäli kukaan ehdokkaista ei olisi saanut enemmistöä äänistä, toinen äänestyskierros olisi ollut 8. maaliskuuta.
 Sallilla oli vastassaan neljä muuta ehdokasta. Osa oppositiosta on syyttänyt, että kaksi merkittävää opposition ehdokasta olisi estetty osallistumasta vaaleihin. Kritisoijien mielestä vaaleissa olisi kuulunut olla seitsemän ehdokasta viiden sijaan.
 EU:n vaalitarkkailijoiden mukaan äänestyspäivänä ei ole ilmennyt mitään merkittäviä laittomuuksia.
 Senegalin presidentti Macky Sall äänesti sunnuntaina Fatickissa. EPA
 57-vuotias Sall äänesti kotikaupungissaan Fatickissa sunnuntaina. Vaalimainoksissa Sall esiintyi modernin Senegalin rakentajana. Hän sanoi toivovansa suoraa valintaa jo ensimmäisellä kierroksella.
 – Toivon, että näiden vaalien jälkeen on valittu kaikkien senegalilaisten presidentti. Toivon, että se olen minä, hän kommentoi vaaliuurnilla.
 Sallista tuli maan presidentti edellisissä vaaleissa vuonna 2012. Sallin valinnan jälkeen maan vaalilakia on muutettu niin, että presidentin valtakausi on lyhennetty seitsemästä vuodesta viiteen. Sall on saanut kritiikkiä siitä, että hän istui ensimmäisen kautensa seitsemän vuoden mittaisena, vaikka laki muuttui.

Senegalin presidentti valittiin jatkokaudelle


Eduskunnan sosiaali- ja terveysvaliokunta aloittaa tänään sote-mietinnön valmistelun ylimääräisessä kokouksessaan. Kokouksen on määrä alkaa kello 11. Valiokunta jatkaa kokouksiaan koko viikon.
 Perustuslakivaliokunta löi perjantaina pöytään jälleen tukun korjattavaa sosiaali- ja terveysvaliokunnalle. Suuri kysymys on, ehtiikö sote-valiokunta pika-aikataululla ratkaista joukon kiperiä kysymyksiä.
 Perustuslakivaliokunta edellyttää muutoksia muun muassa maakuntavaalien ajankohtaan, liikelaitoksen palveluvelvoitteeseen, maakuntien rahoitukseen, tietosuojaan ja palvelujen valvontaan.
 – Muutokset voidaan toteuttaa eduskunnan sote-valiokunnassa, eikä uutta hallituksen täydentävää esitystä tarvita, sanoi perustuslakivaliokunnan varapuheenjohtaja  Tapani Tölli  (kesk.) tiedotustilaisuudessa perjantaina.
 Paljon epävarmuutta on edelleen esimerkiksi valinnanvapauden ympärillä EU-kysymysten takia. Valinnanvapauden aloitusajankohtaa pitää perustuslakivaliokunnan mukaan jälleen lykätä, jos sote-valiokunta ei pysty varmistamaan valinnanvapausjärjestelmän laillisuutta EU-oikeuden näkökulmasta.
 Sipilä: Sote-valiokunnalla on nyt selvät nuotit
 Hallituksen suunnalta oltiin perjantaina toiveikkaita sote-uudistuksen etenemisestä.
 – Sote-valiokunnalla on nyt selvät nuotit tehdä muutokset ja tuoda uudistus eduskunnan suureen saliin, sanoi pääministeri  Juha Sipilä  (kesk.) Twitterissä.
 Perhe- ja peruspalveluministeri  Annika Saarikko  (kesk.) oli hänkin toiveikas, että sote-uudistus saadaan valmiiksi tällä vaalikaudella. Saarikon mukaan osa perustuslakivaliokunnan muutosesityksistä sosiaali- ja terveysvaliokunnan mietintöluonnoksiin on teknisiä, osa taas juridisesti vaativampia. Hänen mukaansa ponsien määrää tärkeämpää on niiden sisältö.
 Oppositiossa ei ollut yhtä toiveikas tunnelma sote-uudistuksen valmistumisesta tällä vaalikaudella. Esimerkiksi vasemmistoliiton puheenjohtajan  Li Anderssonin  mukaan hallituksen tulisi viheltää sote-peli poikki.
 – Minusta on aivan käsittämätöntä, että hallitus siirtää vastuun oman epäonnistuneen mallinsa korjaamisesta mahdottomassa aikataulussa sosiaali- ja terveysvaliokunnan harteille. Tämä ei ole johtajuutta, vaan poliittista peliä, Andersson tviittasi.
 Eduskunnan istuntokautta on jäljellä vajaat kolmisen viikkoa. Eduskunnan pääsihteeri  Maija-Leena Paavola  sanoi lauantaina, että tiedossa ei ole, aikooko puhemiesneuvosto edes käsitellä istuntokauden mahdollista pidentämistä.
 Lue myös:
 EU-professorit tylyinä: Ei valinnanvapautta ilman komission ennakkoarviota
 Perustuslakivaliokunta vaatii lukuisia muutoksia sote- ja maakuntauudistukseen
 Perustuslakivaliokunta esittää lausunnossaan useita muutoksia sote-uudistukseen – “Tässä on kyllä työtä”
 Analyysi: Perustuslakivaliokunta nosti tuttuja ongelmia sote-pöytään – Riittääkö aika kunnollisten ratkaisujen löytämiseen?

Sosiaali- ja terveysvaliokunta kääri hihansa ja aloittaa sote-mietinnön valmistelun


Summary: Pidemmän neuvotteluajan katsotaan antavan paremmat mahdollisuudet sovun saamiseen.

Kansainväliset organisaatiot ja sopimukset

EU:ssa pohditaan mahdollisuutta lykätä brexitiä vuoden 2021 alkuun, kertoo  Guardian EU-lähteisiin nojaten . Lähteiden mukaan Britannian EU-jäsenyysajan pidentäminen 21 kuukaudella on nousemassa EU:n kannaksi siltä varalta, että Britannian hallitus pyytää EU-eron lykkäämistä.
 EU on haluton siirtämään brexitiä eteenpäin vain muutamalla kuukaudella, jos Britannian pääministeri  Theresa May  ei onnistu saamaan erosopimukselleen parlamentin hyväksyntää. Pidemmän neuvotteluajan uskotaan antavan paremmat mahdollisuudet sovun löytymiseen.
 Britannian on tarkoitus jättää EU reilun kuukauden päästä, 29. maaliskuuta.
 Lue myös:
 Brittiparlamentti pääsee äänestämään EU-erosopimuksesta maaliskuun 12. päivään mennessä, lupaa May
 Irlanti valmistautuu kovaan brexitiin, julkaisi lakipaketin pehmentämään iskua
 May sanoi edistyneensä brexit-neuvotteluissa Brysselissä
 Pääministeripuolueen rivit hupenevat Britanniassa – kolme edustajaa loikkaa työväenpuolueesta lähteneiden porukoihin

Guardian: Brexitiä saatetaan lykätä vuoteen 2021


Summary: Presidentti Donald Trump ilmoitti neuvottelujen edenneen ja mahdollisesti tapaavansa myös Kiinan presidentin Xi Jinpingin maaliskuussa.

Yhdysvallat lykkää kiinalaistuotteisiin kohdistuvien tuontitullien korotuksia, kertoo presidentti  Donald Trump . 200 miljardin dollarin arvoiseen tuontiin kohdistuvien tullien oli tarkoitus nousta 10 prosentista 25 prosenttiin maaliskuun alussa.
 Trumpin mukaan kauppaneuvottelut Kiinan kanssa ovat edenneet niin hyvin, että korotusta voidaan lykätä. Yhdysvaltain ja Kiinan edustajat neuvottelivat Washingtonissa torstaista sunnuntaihin.
 Jos neuvottelut edistyvät vielä odotetusti, Trump aikoo tavata Kiinan presidentin  Xi Jinpingin  maaliskuussa viimeistelläkseen kauppasopimuksen.
 Trump tiedotti asiasta tyylilleen uskollisesti Twitterissä. Hän kirjoitti iloitsevansa siitä, että Yhdysvallat on edistynyt merkittävästi kauppaneuvotteluissa Kiinan kanssa. Hän nosti esille muun muassa teollisuuden ja tekijänoikeuksien suojaamisen, teknologian siirron, maatalouden, palvelut ja valuutan.
 Lue myös:
 Trump tapasi Kiinan varapääministerin: "Upeaa edistystä" – Myös Kiinalta kehuja
 Trumpin ja Xin aselepo kauppasodassa tuottaa tulosta: Kiina jäädytti amerikkalaisten autojen ylimääräiset tuontitullit

Yhdysvallat lykkää Kiinan-tuontitullien korotusta


Summary: Pääministeri Stefan Löfven kommentoi hallituksen ratkaisua SVT:lle antamassaan haastattelussa.

Ruotsi ei aio auttaa maan kansalaisia, jotka ovat liittyneet ja sotineet terroristijärjestö isisin riveissä. Pääministeri  Stefan Löfvenin  mukaan Ruotsin hallitus ei anna heidän palata takaisin Ruotsiin.  Löfven kommentoi asiaa Ruotsin yleisradioyhtiön SVT:n haastattelussa .
 Yhdysvaltain presidentti  Donald Trump  kehoitti viikko sitten Euroopan maita kotiuttamaan Syyriassa ja Irakissa vangitut kansalaisensa. Vangittuja on tiettävästi ainakin 800.
 Ulkoministeri  Margot Wallström  on aiemmin epäröinyt kannanotoissaan asian suhteen. Nyt pääministeri Stefan Löfven sanoo, että se ei ole ajankohtaista.
 – Ruotsi ja ulkoministeriö ovat vuodesta 2011 lähtien kehoittaneet, ettei kyseiselle alueelle matkusteta. He, jotka sitä vielä tekevät, eivät voi luottaa Ruotsin konsulipalveluun, Löfven sanoi.
 Ranska on luvannut kotiuttaa 150 Isis-taistelijaa. Belgia on puolestaan vaatinut EU:lta yhteistä kantaa.
 – Jokainen maa voi tehdä valintansa, Löfven kommentoi SVT:lle.
 Lasten osalta Löfvenin kanta ei ole niin selvä.
 – Mitä tulee lapsiin, täytyy ajatella vähän sitä, miten se tapahtuisi, mutta minulla ei ole ratkaisua tähän.
 Sen sijaan Stefan Löfven ei kuitenkaan usko, että Iisin kannattajien pitäisi menettää Ruotsin kansalaisuutensa.
 – Se on kansainvälisen oikeuden vastaista, hän toteaa.
 Lue myös:
 Soini Isis-vierastaistelijoiden mahdollisesta paluusta: Ei sympatiaa
 Pohjois-Syyrian kurdit: Emme ole vapauttamassa Isis-vankeja
 Trump Euroopan johtajille: Ottakaa vastaan 800 Syyriassa vangittua Isis-taistelijaa

SVT: Ruotsin hallitus sulkee ovet Isis-taustaisilta kansalaisiltaan


Summary: Sekä Donald Trump että Mike Pence vierailevat tahoillaan ulkomailla samaan aikaan.

Yhdysvaltain presidentti  Donald Trumpin  sekä varapresidentti  Mike Pencen  odotetaan olevan ulkomailla samaan aikaan virkatehtävissä kertoo uutistoimisto AP.
 Kyseessä on melko epätavallinen aikataulu, että kansakunnan kaksi korkeinta virkamiestä ovat molemmat ulkomailla yhtä aikaa maanantaina.
 Donald Trumpin on määrä lähteä Vietnamiin huippukokoukseen, jossa hän tapaa Pohjois-Korean johtajan  Kim Jon-unin . Samaan aikaan varapresidentti Mike Pencellä on yksipäiväinen hätäkokous Kolumbiassa koskien Venezuelan epävakaata tilannetta.
 Pencen päivän mittaisella matkalla agendana on kokous niin kutsutun Lima-ryhmän kanssa, joka koostuu enimmäkseen konservatiivisista latinalaisamerikkalaisista maista.
 Tähän kokoukseen on myös Venezuelan oppositiojohtaja  Juan Guaidon  määrä osallistua.

Yhdysvalloissa epätavallinen tilanne – molemmat presidentit samaan aikaan matkoilla


Summary: Marokon matka on pariskunnan viimeinen yhteinen kansainvälinen vierailu ennen esikoisen syntymää.

Britannian prinssi  Harry  ja hänen vaimonsa Sussexin herttuatar  Meghan  ovat virallisella kolmipäiväisellä vierailulla Marokossa. Pariskunta saapui myöhään lauantai-iltana Casablancaan, mutta sunnuntai oli jo täynnä edustustehtäviä.
 Kyseessä on pariskunnan viimeinen yhteinen kansainvälinen vierailu ennen esikoisen syntymää. Meghan on seitsemännellä kuukaudella raskaana ja hänen odotetaan saavan lapsensa huhtikuussa.
 Herttuapari aloitti vierailunsa Asnista
 Sunnuntaina prinssi Harry ja Maghan vierailivat muun muassa Atlas-vuoristossa sijaitsevassa Asnin kaupungissa ja tutustuivat tyttöjen kouluun. He tutustuivat myös organisaatioon, joka rakentaa asuntoloita 12–18-vuotiaille opiskelijoille. Asuntolat mahdollistavat maaseudulta tulevien tyttöjen koulunkäynnin.
 Tim Rooke / REX / Shutterstock / EPA
 Kensingtonin palatsin mukaan vierailukohteen valinnalla pariskunta halusi osoittaa tukeaan maaseudun tyttöjen koulutukselle. Marokossa tyttöjen kouluttautumista vaikeuttavat lapsityövoiman käyttö ja lapsiavioliitot.
 Asnissa Harry ja Meghan tapasivat paikallisen lukion opettajia ja oppilaita ja seurasivat myös nuorten jalkapallopeliä.
 Tim Rooke / REX / Shutterstock / EPA
 Meghan osallistui myös seremoniaan, jossa hänen käteensä maalattiin hennatatuointi tuomaan onnea, iloa, terveyttä ja kauneutta äidille ja syntyvälle lapselle. Marokossa on tapana tehdä sellainen juuri seitsemännellä kuulla raskaana olevalle tulevalle äidille.
 Tim Rooke / REX / Shutterstock / EPA
 Asnin kylä on vain 15 kilometrin päässä Imlilin vaellus- ja retkeilyreitistä, jolla  norjalainen ja tanskalainen nainen tapettiin joulukuussa . Useita henkilöitä  pidätettiin murhasta epäiltyinä.  Paikalliset pitävät kuninkaallisten vierailua tärkeänä alueen asukkaille traagisten tapahtumien jälkeen.
 Sunnuntai-iltana herttupari osallistui vielä Britannian suurlähetystön järjestämään vastaanottoon Rabatissa.
 Yui Mok / EPA
 Maanantaina Harry ja Meghan tapaavat pääkaupungissa Rabatissa diplomaatteja, nuoria yrittäjiä ja vammaisurheilijoita. Vierailuun sisältyy tutustuminen ratsastusohjelmaan, jolla taataan erityishoitoa tarvitseville lapsille mahdollisuus osallistua hevostenhoitoon.
 Harry ja Meghan palaavat Britanniaan tiistaina.
 Brittihovin edellinen virallinen Marokon vierailu oli vuonna 2011, jolloin prinssi Charles kävi siellä. Kuningatar Elisabeth vieraili Marokossa vuonna 1980.
 Lue myös:
 Katso video: Harry ja Meghan ihastuttivat Australiassa – pikkupoika ei olisi malttanut päästää irti prinssistä
 Harryn ja Meghanin vauvauutinen huomioitiin Australiassa – tuleva vauva sai jo ensimmäisen lahjankin
 Prinssi Harry ja herttuatar Meghan odottavat vauvaa
 Brittihovin tuorein jäsen Meghan mukana keittokirjaprojektissa – hyväntekeväisyyshankkeella saadaan varoja yhteisöprojektille
 Harry ja Meghan Irlannissa – ensimmäinen yhteinen edustuksellinen ulkomaanmatka avioparina

Katso kuvakooste: Prinssi Harry ja Meghan virallisella vierailulla Marokossa


Summary: Yhteisöllinen asuminen voi sopia vanhukselle yksin asumista paremmin.

Punainen matto lattialla, ryijyissä seinillä metsä ja auringonnousu, komea kaappikello ja kirjahylly, jossa rivi perhekuvia. Tämä värikäs huone on  Aune Pirhosen  koti. Tai oikeastaan vain osa siitä, sillä 85-vuotias puhelias nainen asuu kimppakämpässä. Kun Aune Pirhosen lapset ja lapsenlapset tulevat kylään, heidät istutetaan tupakeittiö-olohuoneen puolelle. Siellä jatkuvat kodin tilat, jotka ovat yhteiskäytössä muiden asukkaiden kanssa.
 Pirhosen lisäksi vaaleanpunaisessa puutalossa asuvat kaksi muuta iäkästä naista omissa huoneissaan sekä kuudenkympin korvilla oleva pariskunta  Elina  ja  Tarmo Martiskin , jotka ovat juuri palanneet lomamatkalta omaan erillisasuntoonsa. Kaikilla on omat vuokrasopimukset, mutta iso olohuone, wc:t ja keittiö ovat talon asukkaiden yhteisessä käytössä. Tämä on modernia soluasumista vanhassa talossa.
 Vanhuskolmikko ostaa kotipalveluna ruuanvalmistuksen kolme kertaa päivässä sekä siivouksen ja pyykinpesun. Niitä myy heille yrittäjänä Elina Martiskin. Tällä hetkellä talo on naisten kimppakämppä, johon mahtuisi vielä yksi asukas.
 Sisustuksen yksityiskohta olohuoneesta.  Tanja Perkkiö / Yle
 Talossa toimi vuoteen 2018 saakka tehostetun palveluasumisen hoitokoti Pikkupiha, jota Elina Martiskin silloin pyöritti. Vuosi sitten Pikkupihan toiminta päättyi ja huoneet jäivät tyhjilleen. Pikkupihan lopettamisen vaiheita kuvataan  dokumentissa Tasemummot, jonka voi katsoa Yle Areenasta.
 Elina Martiskin ei käynyt yritystoiminnan lopettamisen jälkeen entisen hoitokodin puolella muutamaan kuukauteen, sillä asukkaiden sijoittaminen muualle ja omien työntekijöiden irtisanominen yli 20-vuotisen toiminnan lopuksi otti koville. Elina Martiskin jäi eläkkeelle.
 Mutta pääsiäisen tienoilla hän sai puhelinsoiton tutulta papalta, joka ilmoitti muuttavansa taloon. Martiskin vastasi, ettei talossa ole enää hoivaa tarjolla, eikä oikein muutakaan, mutta papalla oli tarve löytää asuinpaikka, jossa olisi myös muita. Siitä Martiskinille virisi ajatus tehdä talosta vanhusten soluasunto, "mummokommuuni", jollaisessa vanhenemisesta moni haaveilee.
 "Yksiössä ei ollut seuraa"
 Aune Pirhonen muutti huoneeseen vaaleanpunaisessa puutalossa viime vuonna. Hän asui ennen muuttoa pari vuotta Kotipihassa, joka on Attendon asumispalveluyksikkö Tohmajärven keskustassa, mutta ei tuntenut siellä oloaan kotoisaksi.
 – Olin yksiössäni melkein koko ajan, ei ollut seuraa, selittää Aune Pirhonen.
 Sitä ennen Aune Pirhonen asui itse rakennuttamassaan hirsitalossa 15 kilometrin päässä kunnan keskustasta. Kuultuaan mahdollisuudesta asua talossa, jossa on yhteinen olohuone muiden asukkaiden kanssa, hän päätti muuttaa heti. Hän kehuu, ettei harrasta mitään, vain joutenolemista. Käsityöt huoneessa kertovat ihan muuta. Matto ja ryijyt ovat Aune Pirhosen itse kutomia ja virkkuukoukulla on valmistumassa lapsen lapanen.
 Aune Pirhosen huoneessa on hänelle tärkeitä huonekaluja, kuten veljen tekemä kaappikello. Tanja Perkkiö / Yle
 Elina Martiskin on tyytyväinen, että talossa on elämää, vaikka se onkin erilaista kuin hoitokodin aikana. Yrittäjänä hän on tarkka siitä, miten ja mistä laskuttaa. Hän ei myy hoivaa, pitää lomat, ympärivuorokautista toimintaa talossa ei ole ja oman asunnon ovi laitetaan kiinni, kun siltä tuntuu.
 Tohmajärven vanhusten soluasunto syntyi puolivahingossa, mutta sellaisia  yritetään rakentaa myös tietoisesti, kuten tekevät Saikkoset Outokummussa.  Toissavuonna Ilmarinen ja Vanhustyön keskusliiton tekivät  Asuminen ja yhteisöllisyys -verkkotutkimuksen , jonka mukaan yhteisöllinen asuminen kiinnostaa joka kolmatta ikääntyvää ihmistä.
 Vanhusten yksinäisyys on suuri ongelma, jonka torjumiseksi on käynnissä monenlaista vapaaehtoistoimintaa järjestöissä. Monissa kaupungeissa, kuten Joensuussa, yksinäisyyttä torjutaan myös  etsivällä vanhustyöllä.
 Vaaleanpunaisen talon asukkaat nauttivat siitä, ettei ruokapöytään tarvitse istua yksin. Vanhustyön keskusliiton mukaan yksinäisyyden tunteilla on yhteyttä myös vanhusten huonoon ravitsemukseen. Pelkästään yhteiset ruokailut ja makukokemukset voivat vähentää yksinäisyyttä.
 Tänään lounaalla on ruokana kanakeittoa, joka on kuulemma jo maistamatta hyvää. Ja maistamisen jälkeen käy ilmi, että suolaakin on sopivasti.
 Asumismuoto on itsenäisten yhteisö
 Entinen hoitokotiyrittäjä Elina Martiskin epäilee, ettei kaikille ole selvää, etteivät vaaleanpunaisen talon nykyiset asukkaat asu hoivakodissa, vaan vuokrakodissa. Aune Pirhonen kertoo, että yksiössä asuessaan hänellä kävi kotisairaanhoitaja, mutta nyt hän hurauttaa taksilla muutaman kilometrin terveyskeskukselle verikokeisiin. Jostakin syystä tähän osoitteeseen kotisairaanhoitoa ei ole myönnetty.
 Elina Martiskin myy kotipalvelua talon asukkaille Tanja Perkkiö / Yle
 Talossa on jokainen omillaan, ihan kuten opiskelijasolussa, paitsi täällä on maksettu erikseen siitä, että ruoka tulee pöytään kolme kertaa päivässä ja joka paikassa on siistiä.
 Uutisia vanhusten hoidon laiminlyönneistä Elina Martiskin seuraa epäuskoisena ja kauhistuneena. Hänen mielestään valvontakäynneistä hoitolaitoksiin ei pitäisi ilmoittaa etukäteen. Myös koko keskustelu vanhustenhoidosta tunnutaan käyvän numeroiden ja lakien kautta.
 – Vanhuksilta itseltään ei kysytä lainkaan, miten ja missä he haluaisivat asua. Kotona pitäisi asua mahdollisimman pitkään, vaikkei itse edes haluaisi.
 Virkkuukoukku on tehty alumiinilusikasta. Siinä on menossa jo toisen kerran taivutettu kärki, sillä ensimmäisen Aune virkkasi loppuun.
 Tanja Perkkiö / Yle
 Ikäinstituutin mukaan asuinoloilla, asuinympäristöllä ja sosiaalisilla suhteilla on keskeinen merkitys hyvinvoinnille ja toimintakyvyn säilyttämiselle.
 Aune Pirhonen lukee olohuoneessa ääneen Martta-yhdistyksen juhlaan kirjoittamansa humoristisen tekstin ja kaikki paikallaolijat nauravat. Elina Martiskin nauttii juuri tästä.
 – Että ihmisillä on toisistaan seuraa, sekin on hoivaa. Nautin, kun kuulen täältä puheensorinaa ja elämää. Sain itsekin tässä kuin perheen.
 Aunen 60-vuotislahjaksi saama keinutuoli on sijoitettu kunniapaikalle olohuoneeseen.
 Millainen on sinun mielestäsi hyvä koti vanhuudessa? Kerro mielipiteesi. Keskustelu suljetaan 24.2. kello 22.

Haaveiletko sinäkin mummokommuunista vanhuuden varalle? Aune Pirhonen, 85, pitkästyi yksiössään ja muutti vanhusten kimppakämppään


Summary: Eilisen peilijäät aiheuttivat päänvaivaa muun muassa Sisä-Suomessa. Raskaat ajoneuvot eivät päässeet teillä ylämäkeen.

Erikoisen liukas ajokeli haittasi matkantekoa vielä lauantai-iltanakin Sisä-Suomessa. Poliisi kertoo kahdesta bussionnettomuudesta, joissa kussakin oli osallisena noin 20 matkustajaa.
 Muuramessa kello 18.30:n maissa linja-auto alkoi valua mäessä alas Riihivuorentiellä. Paikalle tilattiin matkan jatkamiseksi hiekkaa. Silti bussi valui taaksepäin, suistui tieltä jä päätyi ajoradan vasemmalle puolelle ojaan. Rytäkässä katkesi valopylväs ja taittui useita puita. Yksi matkustajista vietiin sairaalaan tarkistettavaksi, ja sähköyhtiö kävi kaatamassa vaarallisille sijoille jääneet puut.
 Tampereella 20.50:n aikaan linja-auton kuljettaja menetti bussinsa hallinnan Lempääläntietä kulkiessaan, kun yritti loivaan ylämäkeen erittäin liukkaalla pinnalla. Tämäkin linja-auto sukelsi ajoradan vastakkaiselle puolelle ojaan.
 Aiemmin päivällä Joutsassa kello 13:n jälkeen kolaroi kolme autoa 4-tiellä. Pääsyy ei tässä turmassa ollut jääpinnassa, vaan renkaassa. Etelän suuntaan ajaneesta autosta karkasi takarengas, joka singahti vastaantulevien kaistalle ja siitä lumipenkkaan. Pohjoisesta tullut autoilija jarrutti voimakkaasti ja sai peräänsä kaksi takanaan kulkenutta autoa.
 Jo  lauantain vastaisena yönä  pulaan joutui raskaita ajoneuvoja, kun Varsinais-Suomessa kaksi rekkaa osui toisiinsa ja liukasteli osittain ojaan 8-tiellä. Kolmas rekka jäi samana yönä poikittain keskelle liukasta 1-tietä, minkä takia autot joutuivat kääntymään moottoritiellä takaisin.
 Tieliikennekeskus kuvaili lauantaina ajokeliä talven huonoimmaksi.
 Sunnuntaina jalankulkijoita varoitetaan liukkaista kävelyteistä koko Savossa ja Hämeessä sekä osissa pohjalais- ja karjalaiskuntia. Pohjois-Lapissa ajokeli on mahdollisesti vaarallinen.

Liukas lauantai: Bussit matkustajineen ojissa, rekat teillä vinksin vonksin, ketjukolari irronneesta renkaasta


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Saudi-Arabia lähettää ensimmäisen naisen suurlähettilääksi
 Uuden Yhdysvaltain-suurlähettilään , prinsessa  Reema bint Bandarin  isä toimi samassa tehtävässä Washingtonissa vuodet 1983–2005.
 Prinsessa korvaa tehtävässä prinssi  Khalid bin Salmanin , joka on hallitsevan kruununprinssi  Muhammed bin Salmanin  nuorempi veli. Khalid poistui tehtävästään viime syksynä sen jälkeen, kun maailmaa järkytti toimittaja  Jamal Khashoggin  raaka murha. Siitä syytetään kruununprinssiä.
 Erityisluokkien vähentäminen toi kouluihin kaaoksen
 Markku Pitkänen / Yle
 Erityisluokkien vähentäminen ja lasten siirtäminen tavallisiin koululuokkiin  on lisännyt levottomuutta . Opetushallitus myöntää, että eritysluokkien vähentäminen sattui ikävästi samaan aikaan koulusäästöjen kanssa. Erityisluokanopettaja pitää tavallisten peruskoululuokkien tilannetta painajaisena.
 Haaveiletko sinäkin mummokommuunista vanhuuden varalle?
 Tanja Perkkiö / Yle
 Tohmajärveläinen  Aune Pirhonen  asui aiemmin yksiössä, mutta kaipasi seuraa. Entisen hoitokodin tiloihin syntyi  iäkkäiden asukkaiden moderni kimppakämppä , jossa asukkaat nauttivat toistensa seurasta ja ostavat ruuat ja siivouksen naapurin yrittäjältä.
 Räppäri Etta haluaa olla Suomen paras
 – Kun peiliin tulee säröjä, niin kyllä ne on aina siellä. Nykyään olen kääntänyt ne voimavaraksi, sanoo koulukiusaamisesta kärsinyt Etta. Jaani Lampinen / Yle
 Etta  on 20-vuotias räppäri ja laulaja, joka on yksi tämän  vuoden lupaavimmista tulokkaista . Nuori nainen on joutunut kokemaan koulukiusaamista ja huorittelua. Räppärinä hän on ärhäkkä, mutta muutoin ujo ja analyyttinen. Minkälainen on parikymppisen naisen sielunmaisema?
 MM-laduilla mitalimahdollisuuksia
 Parisprintissä Suomea edustavat Ristomatti Hakola ja kuvassa oleva Iivo Niskanen. Heikki Saukkomaa / Lehtikuva
 Urheilun ystäville on tänään luvassa lisää jännitystä, kun hiihdon Seefeldin MM-kisoissa on parisprinttipäivä maastohiihdossa ja yhdistetyssä.
 Maastohiihdossa naisissa Suomea edustavat  Anne Kyllönen  ja  Krista Pärmäkoski . Kyllönen nousi hiihtopariksi, kun  Kerttu Niskasen   sairastumisesta kerrottiin  myöhään lauantai-iltana.
 Miesparina hiihtävät  Ristomatti Hakola  ja eilen yhdistelmäkilpailussa karvaan pettymyksen kokenut  Iivo Niskanen . Yhdistetyssä mitalijahdissa ovat  Ilkka Herola  ja  Eero Hirvonen .
 Föhn-tuuli hönkii päivään lämpöä
 Yle Sää
 Lauantai oli kuluvan vuoden toistaiseksi lämpimin päivä, kun Länsi-Suomessa lämpötila kohosi lähelle 10 astetta.
 Lännestä virtaa Suomeen edelleen erittäin lauhaa ilmaa. Etelässä on yhä enimmäkseen poutaa ja paikoin aurinkoista.
 Pohjoiseen saapuu sunnuntaina lännestä räntä- ja vesisateita.
 Lue lisää säästä  Ylen sääsivuilta .

Herätys: Saudinaiselle ennennäkemätön virka, Föhn-tuuli puhisee päivään lämpöä, Suomi hakee mitaleja hiihdon MM-kisoissa


Summary: Kuluva sunnuntai saattaa olla ratkaiseva päivä, alkavatko ulkovallat konkreettisesti puuttua Venezuelan tapahtumiin.

Ulkomaiden puuttuminen Venezuelan sisäisiin ongelmiin saattaa olla entistä lähempänä.
 Venezuelan presidentiksi julistautunut  Juan Guaidó  kirjoitti eilen lauantaina Twitterissä tehneensä päätöksen: hän pyytää ulkomaita pitämään kaikki vaihtoehdot avoimina, jotta Venezuelan vapaus turvataan.
 Guaidó ei täsmentänyt, mitä hän tarkoitti. Lauseesta on kuitenkin pääteltävissä, että hän toivoo ulkomailta jonkinlaista apua opposition kamppailuun Venezuelan hallitusvallasta.
 Guaidó oli lauantaina mukana, kun Kolumbiasta yritettiin tuoda avustustarvikkeita ruoka- ja lääkepulasta kärsivään Venezuelaan. Maan asevoimat esti kuljetukset voimatoimin. Tilanne oli sama Brasilian-vastaisella rajalla.
 Venezuelan asevoimat on käyttänyt kyynelkaasua, kumiluoteja ja jopa kovia ammuksia estääkseen avustusrekkojen pääsyn maahan. Ainakin kaksi ihmistä on kuollut ja 300 saanut vammoja kahakoissa.
 Samaan aikaan kymmeniä Venezuelan asevoimien sotilaita on loikannut opposition puolelle. Loikkajien joukossa tosin ei ole korkea-arvoisia upseereita.
 Sunnuntai ratkaisee?
 Yhdysvallat harkitsee parhaillaan, mihin toimiin se ryhtyy. Yhdysvalloista on toimitettu avustustarvikkeita Venezuelan rajanaapureihin, Kolumbiaan ja Brasiliaan, mutta apu ei ole päässyt perille.
 Yhdysvaltain ulkoministeri  Mike Pompeo  julkaisi lauantai-iltana  tiedotteen , josta voi päätellä, että sunnuntain tapahtumilla on suuri painoarvo sen suhteen, mihin toimenpiteisiin Yhdysvallat ryhtyy. Pompeo vaati Venezuelan asevoimia sallimaan avustusten pääsyn maahan.
 Pompeo toisti jo aiemmin toteamansa, että Yhdysvallat ryhtyy toimenpiteisiin niitä vastaan, jotka estävät demokratian rauhanomaisen palauttamisen Venezuelaan.
 Maanantaina järjestetään Kolumbian pääkaupungissa Bogotassa niin sanotun Liman ryhmän kokous, johin osallistuu muiden muassa Yhdysvaltain varapresidentti  Mike Pence . Kokouksessa on määrä päättää, mihin toimiin Venezuelan naapurimaat ryhtyvät.
 Tiedotteessaan Pompeo kehui Kolumbiaa ja Brasiliaa näiden vahvasta tuesta demokratialle ja avustustyölle Venezuelassa.
 Lue lisää:
 Ainakin kaksi kuollut lauantaina Venezuelan ja Brasilian rajalla – Kolumbian rajalla kaksi avustusrekkaa poltettiin

Venezuelan oppositiojohtaja ulkomaille: Pitäkää kaikki vaihtoehdot auki – USA:n ulkoministeri: Ryhdymme toimiin


Summary: Rauhoitetun kuolleen eläimen ottaminen itselleen on luonnonsuojelurikkomus. Kotkan talteenottaja on ilmoittautunut poliisille.

Poliisi selvitti sunnuntaina luonnonsuojelurikkomusta Kittilän Paartoselässä.
 Hiihtäjä löysi lauantaina iltapäivällä maakotkan hengettömänä ladun viereltä. Hiihtäjä ilmoitti havainnosta poliisille.
 Kuollutta lintua ei enää ollut löytöpaikalla virkavallan ehdittyä ladulle. Paikalla oli nähty tällä välillä moottorikelkkailija, jonka henkilöllisyydestä poliisi oli kiinnostunut.
 Kotkan talteenottaja ilmoittautui hyvin pian poliisin tiedotettua mysteeristä. Kotkan ruumis lähetetään tutkimuksiin.
 Rauhoitetun kuolleen eläimen ottaminen itselleen on luonnonsuojelurikkomus, josta voi langeta rangaistus. Maakotka on erityisesti suojeltu laji, joka uhkaa hävitä.
 Suurin osa maakotkista on Pohjois-Suomessa, ja noin 80 prosenttia tunnetuista reviireistä on Lapissa. Pesivä kanta on Metsähallituksen arviossa nelisensataa maakotkaparia.
 Lue myös:
 Kainuussa rengastettu maakotka on Euroopan vanhin: "Mukava kuulla, että se on hengissä"
 Merikotkia hämmästellään Vaasassa – asutuksen lähellä nähty kerralla jopa 10 – 15 lintua: "Elinympäristöt alkavat näillä alueilla olla täynnä"

Poliisi etsi tuntematonta moottorikelkkailijaa – kuollut maakotka katosi hiihtoladulta


Summary: Paul Manafort näyttää joutuvan viettämään loppuelämänsä vankilassa.

Erikoistutkija  Robert Muellerin  toimisto on julkaistanut  oman selvityksensä  presidentti  Donald Trumpin  entisen kampanjapäällikön  Paul Manafortin  epäillyistä rikoksista.
 Selvityksestä on mustattu eräitä salassa pidettäviä kohtia.
 Selvityksestä kertovat yhdysvaltalaiset uutissivustot, muiden muassa  Fox News .
 Muellerin selvityksessä todetaan, että Manafort syyllistyi yli kymmenen vuoden aikana sarjaan rikoksia, jotka jatkuivat aina syksyyn 2018 saakka.
 – Manafort päätti toistuvasti ja tietoisesti rikkoa lakia, oli sitten kysymys tavanomaisista rikoksista, kuten veropetokset, oikeuden toiminnan estäminen, pankkipetokset, tahikka vaikeaselkoisemmat lait, joihin hän oli tarkoin perehtynyt, kuten laki ulkomaisten agenttien rekisteröimisestä, lausunnossa sanotaan.
 Selvityksessä todetaan, että Manafortin teot olivat erityisen röyhkeitä, koska osan niistä hän teki, vaikka oli presidenttiehdokkaan kampanjapäällikön työnsä aikana tarkassa seurannassa ja edelleen, kun hän oli ehdonalaisessa vapaudessa.
 – Manafortin tapauksessa rikoksen uusimisen riski on korkea, Muellerin toimisto kirjoittaa.
 Rikoksia ukrainalaisten hyväksi
 Manafortia epäiltiin syyskuussa syypääksi kahteen rikokseen, jotka liittyivät hänen aiempaan työhönsä ukrainalaisten poliitikkojen hyväksi. Hänet todettiin syylliseksi salaliittoon Yhdysvaltoja vastaan ja oikeuden toiminnan estämiseen.
 Manafort teki syyttäjän kanssa sopimuksen, jonka myötä hänen vankeusrangaistuksensa jäisi kymmeneen vuoteen. Manafort kuitenkin rikkoi sopimusta. Tämän seurauksena Muellerin toimisto toteaa, ettei Manafort ansaitse enää lievennyksiä tuomioonsa.
 Manafortin oikeudenkäynti alkaa ensi kuussa, jolloin hän saa tuomionsa salaliitosta ja oikeuden toiminnan estämisestä. Oikeusministeriö on arvioinut, että tuomio voisi olla 24 vuotta vankeutta.
 Muellerin toimisto on arvioinut, että edellä mainittu mitta on oikeaa suuruusluokkaa.
 Manafortia odottaa vielä  toinenkin oikeusjuttu  Virginian osavaltiossa, missä häntä syytetään kahdeksasta eri pankki- ja veropetoksesta.
 Mueller ei ota kantaa siihen, tulisiko tuomiot yhdistää.
 Huhtikuussa 70 vuotta täyttävä Manafort näyttää joka tapauksessa viettävän loppuikänsä telkien takana.
 Lue lisää:
 Trumpin ex-kampanjapäällikkö joutumassa vankilaan 19-24 vuodeksi
 Tuomari linjasi Trumpin entisen kampanjapäällikön valehdelleen syyttäjille – Manafort rikkoi sopimustaan erikoissyyttäjä Muellerin kanssa

Mueller julkaisi oman raporttinsa Trumpin entisen kampanjapäällikön rikoksista – röyhkeitä tekoja, uusimisriski suuri


Summary: Merikotkan keväinen pesintä on jo alkamassa, samoin kuin nuorten lintujen muuttoaika.

Vaasan seudulla on viime aikoina tehty havaintoja varsin lähellä asutusta liikkuvista merikotkista. Välillä merikotkia on saattanut olla yhtä aikaa samassa paikassa jopa 10 – 15.
 Vaasalaisen WWF:n merikotkatyöryhmään kuuluvan  Pekka Peuran  mukaan selitys merikotkaparville saattaa löytyä merikotkakannan kasvamisesta ja samalla täyttyvistä reviireistä.
 – Elinympäristöt alkavat näillä alueilla olla täynnä, eikä kovin paljon uusia reviirejä mahdu, Peura arvelee.
 Peuran arvion mukaan merikotkan pesimäalueeksi kelpaavat vanhat metsät alkavat lisäksi olla vähissä ja pesäpuuksi kelpaavista tukevista puista pulaa.
 Siihen, että merikotkista on tehty monia havaintoja, saattaa vaikuttaa myös käynnistymässä oleva nuorten kotkien muuttoaika ja merikotkan pesintä. Peura tietää, että tilastojen mukaan ensimmäisiä munintoja on kirjattu jo helmikuun lopulla. Toki jotkut merikotkapariskunnat munivat vasta huhtikuussa.
 – Aikaikkuna on aika iso. Sanotaan, että vanhojen pariskuntien ei tarvitse tuhlata aikaa seurusteluun, vaan hommat alkaa aika nopeasti, Peura naurahtaa.
 Vaasalainen Göran Puutio kuvaa merikotkia. Antti Haavisto/Yle
 Kuvaajalle mieluisa kohde
 Vaasalainen  Göran Puutio  harrastaa luontokuvausta ja kuvaa erityisen mielellään merikotkia. Puutio kertoo nähneensä Vaasan seudulla kerralla jopa toistakymmentä merikotkaa.
 Erityisen tärkeä hänelle on oman mökin lähellä asuva merikotkapariskunta, joka ikuistuu valokuviin usein.
 – Tuntuu, että täällä asuva pariskunta tuntee minut ja tietää, ettei minusta ole niille vaaraa. Joskus kesällä ne päästävät minut jopa 50-100 metrin päähän, Puutio sanoo.
 Monet merikotkakuvat Puutio joutuu kuitenkin nappaamaan 150-200 metrin metkan päästä. Hän ei käytä kuvaamisessa apuna piilokojuja tai syöttejä, joiden avulla saattaisi päästä lähemmäs lintuja.
 Vaikka nykytekniikalla kuvaaminen on vanhoja filmikameroita helpompaa, lentävän kohteen kuvaaminen voi sillti olla välillä haastavaa.
 – On aika yksinkertaista ottaa kuvia linnusta lennossa, mutta ei siinä paljon sommittelemaan ehdi, Puutio kertoo.
 Göran Puutio kertoo ihailleensa merikotkaa pienestä pitäen. Hän muistaa, miten oli aika, jolloin merikotkia ei ollut. Nyt aika ajoin lintuja saattaa nähdä useitakin kerralla.
 Onhan 70 poikastakin merkittävä tuotto verrattuna siihen, että 1970-luvulla ei havaittu yhtään eikä kaikkia pesiä edes tunneta ja tiedetä.  Pekka Peura
 Puution mökin lähistöllä asuvaa pariskunta näkyy usein nautiskelemassa auringonnoususta lähistön puussa. Sinne ne myös palaavat illalla reissuiltaan. Viime kesänä pariskunnalla oli pesässä poikanenkin.
 – Toivottavasti ne tulevat tänäkin kesänä ja keväänä pesimään, Puutio toivoo.
 Vaasassa esimerkiksi Varisselällä on nähty 10-15 merikotkaa kerralla. Vaasalainen Göran Puutio kuvaa merikotkia mielellään. Göran Puutio
 Pesien tarkastamista ja poikasten rengastamista
 Merenkurkku on yksi tärkeitä merikotkan elinalueita. Toissa vuonna alueella kirjattiin 96 poikasta ja viime kesänä yli 70. Vaikka pudotusta oli, määrä on silti mainio.
 – Onhan 70 poikastakin merkittävä tuotto verrattuna siihen, että 1970-luvulla ei havaittu yhtään eikä kaikkia pesiä edes tunneta ja tiedetä, Pekka Peura sanoo.
 WWF:n vapaaehtoiset seuraavat tunnettujen pesien tilannetta vuosittain ja tarkistavat myös mahdolliset uudet pesähavainnot. Uudet poikaset rengastetaan. Peura kuuluu Merenkurkun alueen vapaaehtoisiin..
 – Jutun juoni on, että tarkastetaan tiedetyt vanhat pesät ja jos tulee vihjeitä tai itse löydetään uusia pesiä, nekin tarkastetaan. Ja kun poikaset ovat sopivan kokoisia, lyödään pultti polveen ja hilut kinttuihin niin monelle kuin saadaan, Peura naurahtaa.

Merikotkia hämmästellään Vaasassa – asutuksen lähellä nähty kerralla jopa 10 – 15 lintua: "Elinympäristöt alkavat näillä alueilla olla täynnä"


Summary: Firman nimi on epäonnistunut, jos se ei jää mieleen. Joskus firman nimi jää mieleen, koska se on epäonnistunut.

Tämän jutun lopussa on lista monista tunnetuista kansainvälisistä yrityksistä.
 Kerromme, mistä monet niin mielenkiintoiset nimet ovat syntyneet. Nimien alkuperä saattaa yllättää. Tiesitkö esimerkiksi, että Adidas ja Puma syntyivät siitä, kun saksalaiset Dasslerin veljekset riitaantuivat keskenään?
 Mutta palataanpa ensin Suomeen.
 Pitkään firmoille ja niiden tuotteille riitti pelkkä sukunimi. Kaikki tiesivät, mistä puhuttiin, kun kysyttiin, kenellä on Järviset, Peltoset tai Lampiset.
 Legendaariset firmojen nimet eivät syntyneet keksimällä. Nimiä ei aluksi edes ajateltu yritysten niminä, vaan ne olivat yksittäisen elinkeinonharjoittajan omia nimiä.
 Ensimmäisenä Suomessa oman nimensä firmalle antoi  Nikolai Sinebrychoff  Venäjän vallan aikana 200 vuotta sitten. Maahanmuuttajista skotti  James Finlayson  perusti omansa seuraavana vuonna. 1800-luvun kuuluisia maahanmuuttajayrittäjiä oli myös saksalaissyntyinen  Georg Franz Stockmann. Karl Fazer  oli syntynyt Suomessa. Hänen isänsä oli Sveitsistä.
 Kun markkinat vapautuivat kilpailulle 1800-luvun lopulla, alkoi useampia yrityksiä ilmestyä samoille apajille. Kilpailevat yritykset piti jotenkin erottaa toisistaan. Monien yrittäjien nimistä tuli tuolloin yritysten nimiä. Loput keksivät firmalleen jonkun muun nimen.
 Suomen vanhin yritys ei kuitenkaan pohjaudu suku- vaan talon nimeen. Hollantilainen kauppias  Peter Thorwöste  osti 1649 Pohjan pitäjästä talon, jonka nimi oli Fiskars. Samana vuonna Fiskarin kylään perustettiin ruukki.
 1900-luvun taitteessa Suomi ei vielä ollut itsenäinen, mutta yritysten nimissä alkoivat jo puhallella uudet tuulet.
 – Kun Sampo ja Kaleva syntyivät, ne olivat hirveän moderneja ja rohkeita nimiä. Silloin otettiin myös kansallisen heräämisen aatteet nimeen ja yritystoimintaan mukaan. Kansallisuusaate loi tällaisia kalevalaisia nimiä. Ne olivat omana aikanaan hämmentäviä hyvällä tavalla, sanoo Turun yliopiston suomen kielen yliopistonlehtori  Paula Sjöblom .
 Sjöblom väitteli suomalaisten yritysten nimistä vuonna 2006. Idean väitöskirjaa varten hän sai hämmennyttyään 1990-luvun oudoista yritysnimistä, jotka eivät tuntuneet tarkoittavan oikein mitään.
 Aminoffin suvun omistama perheyritys Veho perustettiin Mercedes-Benzin maahantuojaksi helmikuussa 1939. Veho on latinaa ja tarkoittaa ”minä kuljetan`. Kuvassa Vehon ensimmäinen myymälä Helsingin Kalevankadulla. Veho
 Kusti polki ja toi Itellaa
 Tuttujen yritysten nimiin kiinnittää huomiota ainakin silloin, kun nimi on muuttumassa. Aina kaikki ei suju. Esimerkiksi Postille muuttuminen Itellaksi vuonna 2007 sai kansalta naurut. Seitsemän vuotta myöhemmin Itella palasi takaisin Postiksi.
 – Itellalle nauraminen oli sellaista negatiivista nauramista. Ihmiset kokivat nimen ikään kuin loukkauksena itseään kohtaan. He kokivat, että heidän tunnesidettään tähän yritykseen ei arvosteta. Tuli tunne, että vanha asiakas ei ole enää minkään arvoinen, koska uudella nimellä haettiin ihan uusia asiakkaita, Paula Sjöblom sanoo.
 Sjöblom muistuttaa, että nimet ovat tärkeä osa firman tarinaa.
 – Nimet ovat meidän kulttuurinen muistimme. Sen takia nimen harkitsematon tai tarpeeton vaihtaminen on sääli. Vaikka se nimi ei enää kuvaisi sitä asiaa, mitä firma tekee nyt, niin ei se tee nimestä huonompaa. Se kantaa mukanaan firman historiaa. Eihän Nokiakaan enää toimi Nokialla, mutta on silti hyvä nimi.
 Usein nimet saavat kyytiä yrityskauppojen, yritysmuotomuutosten ja fuusioiden yhteydessä. Kun Kesko osti Suomen Lähikaupan, loppuivat samalla sadat Siwat ja Valintalot.
 Firman pitkä historia voi tarkoittaa jatkuvia nimimuutoksia. Telian asiakkaat saattavat vielä muistaa, että yritys oli aiemmin nimeltään TeliaSonera ja sitä ennen Sonera. Ennen Soneraa soiteltiin Telen eli Telecom Finlandin asiakkaana. Sitä ennen Tele oli laitos. Ensin se oli Lennätinlaitos, sitten Posti- ja lennätinlaitos ja lopulta Posti- ja telelaitos.
 Joskus nimen tarina jää niin lyhyeksi, ettei sitä oikein oppinut edes kaipaamaan.
 Esimerkiksi vuonna 1995 perustettu Kansallis-Osake-Pankin ja Suomen Yhdyspankin jälkeläinen Merita Pankki kesti vain kuusi vuotta ennen kuin siitä tuli Nordea. Postipankista Leoniaksi muuttunut pankki eli vain kolme vuotta, kunnes siitä tuli Sampo Pankki.
 Ponssen ensimmäinen metsäkone rakennettiin "Kaken pajassa" 1969.  Myöhemmin yhtiön nimeksi tullut Ponsse oli ajokoira.   Ponsse
 Vasta aika paljastaa hyvän nimen – huono paljastuu heti
 Aidosti hyvän nimen keksiminen yritykselle alkaa olla jo vaikeaa. Suomen nykyinen toiminimilaki on ollut voimassa vuodesta 1979. Viimeisen 40 vuoden ajan on säädelty aika tarkasti, millaisen nimen yritys saa ottaa.
 Pelkällä sukunimellä toimivia firmoja ei juurikaan enää perusteta, sillä nimi ei saa sekoittua toisen toiminimen tai tavaramerkin kanssa. Ja melkein kaikki tyypillisimmät nimet ovat jo jossakin käytössä.
 Sukunimen on oltava myös oma. Kenenkään toisen nimellä ei firmaa saa itselleen perustaa.
 Sukunimi tarvitse yleensä vähintään etunimen mukaan tai sitten nimeen pitää lisätä, mitä yritys tekee tai valmistaa. Myöskään pelkkiä paikannimiä tai liian yleisellä tasolla olevia nimiä ei hyväksytä. Käytännössä siis uusia firmojen nimiä kuten Nokia tai Kone ei enää tule.
 – Hyvä nimi on sellainen mieleenpainuva, helposti lausuttava ja taivutettava. Jos nimi luontuu suuhun, niin että sitä pystyy käyttämään, niin ei haittaa mitään, jos se ei tarkoita mitään. Mutta yleensä ihmisten on helpompi ottaa vastaan sellainen nimi, joka antaa ensivaikutelman myytävästä tuotteesta, sanoo nimistä väitellyt yliopistonlehtori Paula Sjöblom.
 Nimissäkin on trendejä. 1990-luvulla muodissa olivat pitkät englanninkieliset nimet. Nyt ne ovat tulleet takaisin.
 Tyypillistä tämän hetken Traffic Management Finlandeille ja Air Navigation Services Finlandeille on, että ne eivät jää mieleen. Pahimmillaan ne kuulostavat teennäisen kansainvälisiltä. Moni ihmettelee nyt syystäkin, miksi ne ovat täällä taas.
 Jonkinlainen trendi tällä hetkellä on myös ruotsinkielisillä nimillä. Mutta ravintolan fiini nimi saattaa näyttää ja kuulostaa ruotsilta ilman, että se oikeasti ruotsia edes on.
 Nimi ja sen brändiarvo kasvavat vasta menestyksen ja tunnettavuuden myötä vuosien saatossa. Ja hyvästä tarinasta on aina apua.
 Sellainen hyvä nimitarina on metsäkoneyritys Ponssella, joka on saanut nimensä Vieremän kirkonkylällä 1960-luvun lopulla elelleen Ponsse-koiran mukaan. Sekarotuinen Ponsse oli kyläläisten mielestä ruma kuin metsäkoneyrittäjä Einari Vidgrénin ensimmäinen metsäkone. Vidgrén otti Ponssen firmansa nimeksi 1970.
 Tunnettu nimi ja pitkä historia. Niistä on kaikki kauniit nimet tehty.
 Tiedätkö näiden 50 kansainvälisen yrityksen nimen historian?  Jätimme listasta pois suoraan firman perustajan sukunimeen perustuvat yritykset. Niitähän maailma on täynnä.

Fiskars, Ponsse ja mitä niitä onkaan? Yritysnimi onnistuu harvoin, jos se pitää keksiä – Katso, mistä tunnetut firmat ovat saaneet nimensä


Summary: Kaupunkien lähellä sijaitsevilla retkipaikoilla riittää kävijöitä varsinkin loma-aikoina.  Jo pelkkä piipahdus luonnossa virkistää mieltä.

Retkipaikka on täynnä makkaran käristäjiä perheineen, eikä se ole mikään harvinainen näky. Etenkin loma-aikoina lähilaavujen kävijämäärät ovat yllättäneet.
 Esimerkiksi  Kintulammin retkipiste  Tampereella on vetänyt 50 000 – 60 000 kävijää vuoden aikana.
 Birgitan polku on suosittu vaellusreitti, joka kiertää kaupunkimaisen asutuksen lähellä Pirkanmaalla. Vähä-Riutta on sen yksi etappi.
 Vähä-Riutan tuplalaavu on lampien lähellä. Kun kirveen varsi on rautaa, se kestää ja antaa raskaan iskun. Polttopuut saa tulistelija tehdä omin käsin valmiina olevista aineksista.  Matias Väänänen / Yle
 Retkeily on saanut uusia piirteitä. Nyt suositaan pitkän vaelluksen sijaan lyhyttä piipahdusta luontoon. Lyhyessäkin ajassa luonnossa liikkuja virkistyy.
 Kiehiset tehdään karhentamalla klapin pintaa tai vuolemalla siihen lastuja. Ne syttyvät helpommin.  Matias Väänänen / Yle
 Lähiretkeilyä voi verrata lähiruokaan. Molempien tarkoitus on lyhentää matkoja ja vähentää päästöjä.
 Selkeä opasteet tekevät suunnistamisen ja välimatkojen arvioinnin helpoksi. Lempäälässä pääsee luontotunnelmaa näilläkin poluilla.   Matias Väänänen / Yle
 Polkua kävellessä metsä tulee lähelle ja liikuntaa saa miltei huomaamatta. Eikä tarvitse kilpailla nopeudessa.
 Kuksa on puusta tehty kuppi, joka on kevyt ja tuntuu kädessä mukavalta. Kahvin höyry kertoo, että nyt on pakkasta.  Matias Väänänen / Yle
 Uutta retkeilyssä on myös roskattomuus. Enää ei leiripaikoilla välttämättä ole edes roskista.
 Periaate on selvä: sen minkä jaksaa kantaa tullessa, jaksaa myös kantaa pois metsästä. Sitä paitsi tyhjäksi juotu pullo painaa paljon vähemmän ja sen voi kierrättää.
 Samalla kun ruoka kypsyy nuotiolla, on hetki aikaa kokeilla taskukameran valotusaikoja. Kuuden sekunnin ajassa kipinät ja otsalampun valo muodostavat kuvioita. Retkeilijä voi unohtaa muun maailman puuhastellessaan kaikenmoista. Aika pysähtyy hiljaisuudessa.  Mauri Tikkamäki / Yle
 Päiväretkeilyn lisäksi puhutaan jopa tuntiretkeilystä. Lähilaavut ovat tyypillisiä kaupunkilaisten suosimia paikkoja: niiden lähelle pääsee autolla. Tarjolla on houkuttelevia polkuja, laavuja ja jopa uimapaikkoja.
 Metsään tullaan usein perhekunnittain.
 Sitten kun tuli hiipuu ja pakkanen tulee sisälle, selviää, onko makuupussin eriste pysynyt kuohkeana vai tuleeko vilu. Tuulisella säällä laavuun tulee kosolti raikasta ja kylmää ilmaa. Tämä makuupaikka on tuplalaavussa. Se tarkoittaa, että kaksi laavua on vastakkain, osittain yhdessä, mutta välissä on noin 40 sentin rako, josta savu pääsee ulos.  Matias Väänänen / Yle
 Retkialueitten suunnittelijat toivovat, että lämpö turvattaisiin hyvillä vaatteilla ja makuupusseilla. Näin nuotiopuut säästyvät ruoan laittoon ja tunnelman luomiseksi.
 Lue myös:
 Uupunut, eronnut ja rahaton Joni Hernberg löysi mielenrauhan metsästä: nokipannukahvin äärellä "maailma on aika hyvä paikka"
 "Ulkomaalaisten on vaikea uskoa oikeuksia todeksi" –  Jokamiehenoikeudet halutaan Unescon kulttuuriperintöluetteloon
 Iso osa Suomen kansallispuistojen reiteistä huonossa kunnossa – samaan aikaan puistot ovat suositumpia kuin koskaan
 "Hyvin epävarmaa korjataanko tätäkään" – Metsähallitus karsii taukopaikkojen verkostoa
 Tiesitkö, että kivipino kansallispuiston tunturissa rikkoo lakia –
 Kokosimme vinkkejä, miten luonnossa kannattaa retkeillä oikein
 Turkoosinsininen luontokohde Kiikunlähde on niin suosittu, että maasto sen ympäriltä on tuhoutunut ja lähde kärsii – uudet aidatkaan eivät pidättele ahneimpia vierailijoita
 Kansallispuistoissa entistä enemmän kävijöitä, mutta niin myös rikkomuksia – tunnetko luonnossa liikkumisen säännöt?
 Risukeitin säästää retkeilijän hartioita – polttoaine löytyy luonnosta

Katso kuvat retkeltä: Rakovalkeat erämaassa ovat mennyttä aikaa, nyt kaupunkilainen piipahtaa lähilaavulla


Summary: Teetyöläisiä kuolee kymmenittäin juotuaan myrkyllistä viinaa.

Intiassa on viranomaisten tietoon tullut ainakin 35 uutta kuolemantapausta, jotka ovat johtuneet myrkyllisen alkoholin juomisesta.
 Kuolemantapaukset on havaittu Intian itäisessä Assamin osavaltiossa.
 Parisen viikkoa sitten tietoon tuli noin sata kuolemantapausta pohjoisissa Uttar Pradeshin ja Uttarakhandin osavaltioissa. Yli 200 sairastunutta on lisäksi sairaalahoidossa.
 Intian viranomaisten mukaan käytännössä kaikki kuollet ovat olleet teeviljelmillä töissä olleita työläisiä, jotka olivat juoneet laittomasti valmistettua alkoholia.
 Kuolleiden joukossa oli useita naisia.
 Viranomaiset ovat pidättäneet kymmenen ihmistä laittoman, myrkyllisen alkoholin valmistamisesta ja myymisestä.
 Uhrit kertovat saaneensa rajuja oireita, kuten rajua oksentelua, voimakasta rintakipua ja hengenahdistusta.
 Etelä-Aasian maissa kuolee satoja ihmisiä juotuaan halpaa, kotipolttoista viinaa. Juomia on usein "terästetty" metanolilla, joka nostaa alkoholiprosenttia, mutta on myös erittäin myrkyllistä.
 Lue lisää :
 Intiassa yli 90 kuollut myrkkyviinaan, sairastuneista osa kriittisessä tilassa

Kymmeniä uusia kuolemantapauksia Intiassa


Summary: Euroopan köyhimmän maan politiikka on tiukasti yhden oligarkin otteessa, sanoo tutkija. Moldovasta tuli varoittava esimerkki EU:n itäisen kumppanuuden politiikalle.

Kun moldovalaiset käyvät sunnuntaina vaaliuurnille, heillä on periaatteessa mahdollisuus valita, suuntautuuko maa tulevaisuudessa itään vai länteen.
 Moldovassa vallitsee nyt eräänlainen kaksoisvalta: Presidentti kuuluu avoimen Venäjä-mielisiin sosialisteihin ja hallitusta johtaa ainakin retoriikassaan länsisuuntautunut Demokraattinen puolue.
 Presidentti  Igor Dodonin  sosialistit lupaavat tiivistä yhteyttä Venäjään ja moldovalaisten työläisten ja tuotteiden pääsyä Venäjän markkinoille. Dodon on vieraillut lukuisia kertoja Moskovassa presidentti Vladimir Putinin luona.
 Hallitseva Demokraattinen puolue puolestaan lupaa jatkaa uudistuksia tiellä kohti Euroopan unionia ja länttä.
 Tälla tavalla itäeurooppalainen Moldova olisi vain osa laajempaa geopoliittista kamppailua entisen Neuvostoliiton alueen maiden suunnasta.
 Vaalien ei kuitenkaan odoteta avaavan Moldovan politiikan takalukkoa.
 Monet asiantuntijat näkevät tilanteen jops synkemmin: Kuten monissa entisen Neuvostoliiton maissa myös Moldovassa vallalle on päässyt  eräänlainen imitaatiodemokratia .
 Pääpuolueet ovat vain kulisseja, joiden takana jylläävät vallakkaiden liikemiesten, niin sanottujen oligarkkien, edut – Moldovan tapauksessa vieläpä vain yhden oligarkin, maan rikkaimman miehen  Vladimir Plahotniucin .
 – Oikeastaan sosialistit ja demokraatit ovat keskeisiä status quon, vallitsevien olojen, säilyttämisen kannattajia, Suomen Ulkopoliittisen instituutin vanhempi tutkija  Ryhor Nizhnikau  sanoo.
 Demokraattista puoluetta johtava Vladimir Plahotniuc on Moldovan vaikutusvaltaisin mies. Dumitru Doru / EPA
 – Maata kontrolloi yksi oligarkki, joka hallitsee kaikkia keskeisiä valtion instituutioita hallituksesta oikeuslaitokseen, Nizhnikau sanoo.
 – Sosialistit ovat keskeinen oppositiovoima, mutta kuten monet sanovat, he ovat kulissien takana sopimuksessa Demokraattisen puolueen ja Plahotniucin kanssa ja vain esittävät oppositiota.
 Tästä voi pitää merkkinä sitä, että ilman sosialistien tukea hallitseva puolue ei olisi kyennyt ajamaan läpi vuoden 2017 vaaliuudistusta, jonka on arvosteltu pönkittävän Plahotniucin ryhmän valtaa.
 Oppositiovoimat tiukilla
 Todellisena oppositiona Plahotniucin hallinnolle voi pitää kahden eurooppalaisittain suuntautuneen puolueen perustamaa ACUM-liittoumaa.
 Nizhnikau pitää sen mahdollisuuksia kuitenkin vähäisinä.
 – Ikävä kyllä tämän blokin kannatuspiikki oli kaksi vuotta sitten Plahotniucin vastaisten protestien huipulla.
 Sen jälkeen hallinnon painostus on heikentänyt opposition toimintaa ja laskenut sen kannatusta.
 – Plahotniuc sietää heitä vain, koska hän haluaa esittää poliittisen tilanteen ja vaalit demokraattisina.
 Jos oppositiovoimat uhkaisivat nousta valtaan, hallinto keksisi keinon estää sen, Nizhnikau arvioi.
 Näin esimerkiksi viime vuonna hallinto esti opposition  Andrei Năstasen  valinnan pääkaupungin Chișinăun pormestariksi.
 Andrei Năstasen ja Maia Sandun johtama ACUM-liittouma yrittää tarjota vaihtoehdon kahdelle perinteiselle valtapuolueelle. Stringer / EPA
 Korruptio sekoitti suhteet EU:hun
 Moldova ajautui nykyiseen tilanteeseen Eurooppa-henkisen hallinnon aikana.
 Vuonna 2009 Moldovan silloinen kommunistijohto kaatui vaalivilpistä nousseisiin protesteihin. Maan johtoon nousivat länsihenkiset puolueet, jotka lupasivat viedä Moldovan Euroopan unioniin.
 – Sen sijaan että olisivat tehneet kansalle, äänestäjäkunnalle ja eurooppalaisille tukijoille lupaamiaan uudistuksia, he jakoivat kaiken vallan keskenään. He säilyttivät pohjimmiltaan vanhan kommunistien rakentaman vallan vertikaalin ja jakoivat kaikki taloudelliset ja ja poliittiset resurssit keskenään, Ulkopoliittisen instituutin vanhempi tutkija Ryhor Nizhnikau kertoo.
 Pian oligarkkisten ryhmien edut joutuivat törmäyskurssille ja alkoi kiivas valtakamppailu.
 Vuonna 2014 kolmesta moldovalaisesta pankista katosi miljardin dollarin suuruinen summa rahaa. Eräiden arvioiden mukaan tämä vastasi jopa kahdeksasosaa köyhän maan bruttokansantuotteesta.
 Tapaus ravisteli Moldovan ja EU:n suhteita.
 Entinen pääministeri  Vlad Filat   joutui vankilaan , ja niskan päälle pääsi Plahotniuc.
 Mallioppilaasta varoittavaksi esimerkiksi
 Ennen miljardiluokan skandaalia Moldovaa pidettiin EU:n itäisen kumppanuuden ohjelman mallioppilaana.
 Nyt kuva on muuttunut dramaattisesti.
 – Hyvin surullinen tosiasia on, että tämä kaikki tapahtui Euroopan tuella. EU antoi rahaa, ja eurooppalaiset johtajat antoivat retorista tukea vaalien aikaan, Nizhnikau sanoo.
 – He tietenkin tekivät niin, koska he ajattelivat suojelevansa Moldovaa venäläismielisiltä voimilta ja uskoivat vielä jossain vaiheessa, että joitakin uudistuksia tehdään.
 Niinpä EU reagoi Moldovan hallinnon rappioon aivan liian hitaasti.
 EU perui rahoitustaan Moldovalle vasta 2018, kun maan hallinto kumosi pääkaupungin Chișinăun pormestarinvaalien tuloksen ja esti opposition  Andrei Năstasen  nousun pormestariksi.
 Kaikki tämä merkitsee, että EU on menettänyt uskottavuuttaan moldovalaisten silmissä ja unionilla on täysi työ rakentaa se uusiksi.
 – Moldovan yhteiskunta on täysin väsynyt tilanteeseen, Nizhnikau sanoo.
 – Moldovalaiset ovat turhautuneita ja tuntevat tulleensa petetyiksi. He ovat osoittaneet mieltään ja kannattaneet eurooppalaista vaihtoehtoa kymmenen vuoden ajan – mutta seurauksena he ovat vain entistä köyhempiä ja maa on entistä epädemokraattisempi.
 Ihmiset odottelivat bussia Moldovan pääkaupungissa Chișinăussa. Moldova on Euroopan köyhin maa. Dumitru Doru / EPA
 EU ei ymmärtänyt eliitin aikeita
 Ryhor Nizhnikau näkee Moldovan pahana epäonnistumisena EU:n pyrkimyksissä edistää markkinatalouden ja demokratian juurtumista entisen Neuvostoliiton alueelle.
 – Se ei kerro hyvää itäisestä kumppanuudesta, joka on tosiasiassa varsin toimimaton. Se on pikemminkin kerho entisen Neuvostoliiton maita Euroopan läheisyydessä kuin mitään muuta, Nizhnikau sanoo.
 Syynä epäonnistumiseen ei ole Nizhnikaun mukaan Venäjä tai rahan puute. EU antoi Moldovalle merkittäviä määriä rahallista tukea ja asiantuntija-apua.
 Nizhnikaun mielestä ongelmaksi osoittautuivat kotimaiset eliitit, joille kaikkein keskeisin tavoite on pitää kiinni vallasta ja taloudellisista resursseista.
 Sosialistien vaalimainontaa Moldovassa. Dumitru Doru / EPA
 Vallanpitäjät hyödyntävät lännen ja idän köydenvetoa
 Moldovan tilanne on usein nähty esimerkkinä Venäjän ja lännen kamppailusta vaikutusvallasta entisen Neuvostoliiton alueella.
 Moldovallakin on alueellaan jäätynyt konflikti, vuonna 1992 Moldovasta irrottautunut Transnistrian alue, jolla on myös venäläisiä joukkoja.
 Transnistriaa käytetään Moldovan likaisessa vaalikamppailussa lyömäaseena, mutta muuten se ei ole ajankohtaisin kysymys Moldovassa.
 Tutkija Ryhor Nizhnikau katsoo, että Moldovan ja separatistialueen eliitit tulevat oikeastaan hyvin toimeen – Transnistrian varjotalous antaa hyviä mahdollisuuksia julkisuutta välttäviin bisneksiin.
 Moldovan sosialistit ovat esittäytyneet Venäjä-suhteiden vaalijoina. Ryhor Nizhnikau katsoo, että Venäjälle käy yhtä hyvin Plahotniucin valta, koska tämä ei ole oikeasti viemässä Moldovaa EU:hun.
 Nizhnikaun mielestä EU:n on katsottava aiempaa tarkemmin tapaus tapaukselta, mistä oikeastaan on kyse, kun puhutaan geopoliittisista kamppailuista entisen Neuvostoliiton alueella.
 Alueen hallinnot voivat käyttää Venäjän ja lännen vastakkainasettelua oman valtansa pönkittämiseen: Ne voivat esittää itsensä Venäjän aggression uhreina tai länsimaiden lietsomien värivallankumousten kohteena.
 – Tässä suhteessa Moldovan hallinto on pelannut menestyksellisesti Venäjä-kortilla lännessä ostaakseen aikaa vallan monopolisoimiseen ja kotimaisten vastustajiensa kukistamiseen, Nizhnikau sanoo.
 Moldovan presidentti Igor Dodon on pyrkinyt pitämään yllä tiiviitä suhteita Venäjään. Dodon keskusteli Venäjän presidentin Vladimir Putinin kanssa Moskovassa tammikuussa 2019. Dumitru Doru / EPA
 Uudistuksilla lyötiin kotimaisia vastustajia
 Moldova on hyvä esimerkki siitä, miten eliitit voivat myös käyttää EU:n vaatimia demokratia- ja oikeusvaltiouudistuksia hyväkseen. EU esimerkiksi rahoitti uusien korruptionvastaisten elimien perustamista Moldovaan.
 – Sitten Plahotniuc vain asetti lojalistinsa uuden elimen johtoon, ja nämä nostivat syytteitä Plahotniucin poliittisia vastustajia vastaan, Nizhnikau toteaa.
 Moldova on siis Euroopan unionille varoittava esimerkki. Samanlaisiin virheisiin ei olisi enää varaa.
 – Emme voi toistaa näitä virheitä sellaisissa maissa kuin Ukraina, joka on hyvin vaikeassa tilanteessa, Nizhnikau varoittaa.
 Moldova on pieni 3,5 miljoonan asukkaan maa. Ukraina on 45 miljoonan asukkaan maa, jossa konflikti Venäjän ja sen tukemien separatistien kanssa ei ole oikeastaan edes jäätynyt. Ukrainassa käydään maaliskuussa tärkeät presidentinvaalit.
 Aiheesta aiemmin:
 Moniääninen Eurooppa, Yle Areena:  Moldova on vaikean valinnan edessä - mennäänkö itään vai länteen?  18.5.2018
 Yle Dokumentit:  Vuosisadan pankkihuijaus tuhosi Moldovan ja EU:n rakkaustarinan  19.10.2015
 Näkökulma: Moldovan kivikkoinen tie kohti EU:ta  1.12.2014

Moldova käy parlamenttivaaleihin idän ja lännen välissä – Pääpuolueiden kamppailu voi silti olla vain suurta näytöstä


Summary: Puolustusvoimat käyttää ensisijaisesti kotimaisia laitetoimittajia eikä ota kiinalaista teknologiaa kriittiseen infraansa.

Mobiiliverkon nopeuden jopa satakertaistava 5G on oven takana myös Suomessa, mutta tuleeko digitaalista silkkitietä pitkin myös kutsumattomia vakoilijoita, jotka tarpeen tullen pistävät koko yhteiskunnan sekaisin?
 Kyse on Kiinasta. Yhdysvaltojen lisäksi muun muassa Australia, Japani, Intia, Kanada ja lukuisat Euroopan maat ovat asettaneet tai harkitsevat rajoituksia kiinalaisen 5G-teknologian käyttöönotolle. Myös  Norjassa , Suomessa ja Ruotsissa on alettu keskustella kiinalaisen teknologian turvallisuudesta.
 – Kiina on aktiivinen monilla aloilla. Olemme tehneet selvityksen, kuinka voimme estää ulkomaiden yritykset häiritä yhteiskunnan keskeisiä toimintoja, sanoo Ruotsin puolustusministeri  Peter Hultqvist  Ylen haastattelussa.
 5G:n ympärillä vellova huhumylly turvallisuusuhkista ja kaupallisista eduista ei ole mikään ihme kun katsoo, mihin kaikkeen uusi verkkoteknologia saattaa pystyä. Kyse ei siis ole pelkästään vakoilusta vaan myös siitä, että nopeat verkkoyhteydet osaltaan mullistavat ja nopeuttavat merkittävästi muun muassa liikenteen automatisointia, teollisuustuotantoa ja jopa sairaaloita.
 Käytännössä 5G mahdollistaa älykaupungit ja esineiden internetin. Kuluttajalle 5G näkyy myös niin, että puhelut eivät katkeile entiseen tapaan esimerkiksi junassa.
 Monissa maissa on herännyt pelko, että 5G-verkkomarkkinoiden haltija pystyy aiheuttamaan sekasortoa, koska tulevaisuudessa yhä useammat laitteet linkittyvät toisiinsa 5G-verkon avulla.
 5G-verkosta tulee myös merkittävä osa maanpuolustusta, minkä vuoksi se kiinnostaa myös Puolustusvoimia.
 – Kyllä varmasti kiinnostaa, kun on tällainen verkko, missä tekniikka pystyy olemaan puolustusvoimien järjestelmien edellyttämien vaatimusten tasolla. Näitä vaatimuksia ovat esimerkiksi nopeus, tarkkuus sekä toimintakyky liikkeessä, sanoo väitöskirjatutkija  Aarne Hummelholm .
 Hummelholm on diplomi-insinööri, jolla on pitkä työura Puolustusvoimissa ja siviilipuolella muun muassa turvallisuusviranomaisten tietoliikenneverkkojen arkkitehtuurityössä ja suunnittelussa. Hän valmistelee parhaillaan väitöskirjaa kyberturvallisuudesta älykaupungeissa.
 Aarne Hummelholm Yle
 Vakoilu ja tukiasemien alasajo
 Vakoilusyytteillä on kätevää hillitä kiinalaisten pääsyä maailman 5G-valtiaaksi. Oli syytteissä perää tai ei, joka tapauksessa turvallisuus askarruttaa sekä siviilejä että sotilaita.
 Aarne Hummelholm muistuttaa, että mikään tuote ei ole aukoton. Kaikista löytyy haavoittuvuuksia ja aukkoja, jotka voitaisiin välttää vain, jos koko tuotantoketju piirisuunnittelusta ja tuotannosta toimituksiin saakka pystyttäisiin varmistamaan.
 – Toimitusketjussa voidaan vaihtaa sopivia laitteita alkuperäisten tilalle. Esimerkiksi kaapeleihin voi upottaa pieniä vakoilujuttuja, jota on jo tehtykin maailmalla.
 Lisäksi tulevat vielä koko palveluketju, ylläpitoketju ja alihankinta.
 – Eli koko tuotteen elinkaaren turvallisuus pitäisi pystyä analysoimaan ja tarkistamaan, jotta voitaisiin olla varmoja laitteiden tai niillä rakennettujen järjestelmien turvallisuudesta.
 Majuri, insinööri  Juha Lehto  arvioi, että huoli kiinalaisen 5G-verkon turvallisuudesta liittyy juuri vakoiluohjelmiin tai verkkojen etähallintaan kriisiaikana.
 – Etänä suoritettavalla 5G-tukiasemien alasajolla voitaisiin kyetä lamauttamaan 2020-luvulla käytännössä koko Suomen toiminnan kannalta kriittinen infrastruktuuri, Lehto vastaa sähköpostilla.
 Lehto on pääesikunnassa tietoverkkosektorin hankepäällikkö.
  Ilmapuolustus tarvitsee 5G-verkkoja
 USAssa Kiinan arvioidaan pyrkivän maailmanlaajuiseen 5G-verkkoon. Viime vuoden marraskuussa Yhdysvaltain siviili- ja sotilasasiantuntijoiden julkaisemassa  raportissa  väitetään, että Kiina on jo lähellä tavoitettaan ja se hallitsisi jo suurta osaa 5G-verkkojen komponenttien ja antennien tuotannosta.
 Raportissa arvioidaan, että 5G-verkon haltija pystyy hallinnoimaan koko internetiä.
 Miksi sitten 5G-verkko kiinnostaa aseteollisuutta? Vastaus on sama kuin siviilipuolella: tiedonsiirron nopeus.
 Hummelholmin mukaan nopea verkko on tärkeä juuri ilmapuolustukselle, missä viiveet ja viivevaihtelut voivat olla hyvinkin haitallisia.
 – Ilmapuolustuksessa puolikin sekuntia on pitkä aika.
 Majuri, insinööri Juha Lehto arvioi, että 5G on erityisen tärkeä tulevaisuuden sensori- ja asejärjestelmille, vaikka ei se mikään hopealuoti olekaan. Lisäksi 5G mahdollistaa koneoppimisen ja keinoälyn sotilaskäytössä.
 – 5G mahdollistaa miehittämättömien järjestelmien, kuten lennokkien, kauko-ohjauksen verkon kautta.
 Omissa järjestelmissään Puolustusvoimat käyttää ensisijaisesti kotimaisia tai eurooppalaisia laitetoimittajia. Lehdon mukaan Puolustusvoimien kriittisessä infrastruktuurissa ei käytetä kiinalaisvalmisteisia laitteistoja.
 Käytännössä Puolustusvoimat joutuu kuitenkin usein turvautumaan kaupallisten operaattoreiden verkkoihin, joihin Puolustusvoimat rakentaa oman tiedosuojaamisjärjestelmänsä. 5G-verkkoon tulee eri toimijoille omia viipaleita, omansa myös Puolustusvoimille. Joissakin yhteyksissä tästä on käytetty nimitystä taktinen internet.
 Marcus Wallenberg Mårten Lampén / Yle
 Suuri merkitys teollisuudelle
 Ruotsin teollisuuden keskeisin vaikuttaja  Marcus Wallenberg  näkee, että 5G-teknologialla on suuri merkitys teollisuudelle, koska sitä tarvitaan robottien ja keinoälyn hyödyntämisessä. Myös hän on pannut merkille Kiinan 5G-osaamisen ja ylipäätään uuteen verkkoon liittyvät turvallisuuskysymykset.
 – Turvallisuuskysymys on tärkeä kaikille maille, hän sanoo Ylen haastattelussa.
 Hänen mukaansa teollisuus toimii sen mukaan, mitä hallituksessa päätetään mutta asia on tärkeä.
 – Meidän täytyy ymmärtää, että 5G-kysymys on iso poliittinen päätös, joka tulee eteemme.
 Wallenberg on Saabin hallituksen puheenjohtaja ja merkittävä omistaja. Saabin puolustusteollisuus valmistaa muun muassa hävittäjiä, tutkia ja ohjuksia.
 Lue myös:
 Onko Huawei oikea turvallisuusriski vai osa kauppasotaa? "Vaikea sanoa, koska näyttöä vaikoilusta ei ole"

5G-teknologian turvallisuus huolettaa sotilaita Suomessa – Ruotsin teollisuusvaikuttaja Ylelle: Tärkeä poliittinen päätös


Summary: Japanilaiselokuva synnytti kulttuuri- ja designmatkailubuumin Suomeen. Kiinalaisturistien määrä kasvoi, kun maassa näytettiin rakkausrealityn Suomessa kuvatut jaksot. Voit keskustella aiheesta kello 20 asti.

1 Satomi Kobayashi elokuvassa Ruokala Lokki. Kamome shokudō  Ensimmäinen japanilainen "turistielokuva" oli ohjaajalle pakomatka Naoko Ogigamin  ohjaama  Kamome shokudō  eli  Ruokala Lokki  (2006) oli ensimmäinen Suomessa kuvattu japanilainen elokuva. Visit Finlandin johtaja  Paavo Virkkunen  työskenteli elokuvan ilmestymisen aikaan Finnairilla. Hän näki elokuvan vaikutukset omin silmin: liikenne maiden välillä vilkastui toden teolla, kun japanilaiset rynnistivät Helsinkiin elokuvan kuvauspaikalle. – Ja vaikutus näkyy yhä edellleen, Virkkunen toteaa. Ruokala Lokkia  pidetään malliesimerkkinä elokuvasta, jossa on tuotesijoittelua. Kuvissa vilahtelee Arabian Muumimukia, Marimekkoa ja Iittalaa. Suomessa tällä viikolla vierailleen ohjaajan mukaan kysymys on siitä, että elokuvassa haluttiin näyttää totuudenmukainen kuva Suomesta ja suomalaisista. – Vietin aikaa suoamalaisten kanssa ja tuotteet olivat heille arkipäivää. Käytimme siis tuotteita elokuvassa, kuten teillä on tapana, Ogigami toteaa. Yrityksille kysymys oli joka tapauksessa mainiosta myynninedistämisestä. Suomalaistuotteita matkasi turistien mukana Japaniin. – Elokuva avasi kulttuuri- ja designmatkailun segmentin Japanista Suomeen, Virkkunen sanoo. Elokuvan lämminhenkinen tarina puhuttelee niin japanilaista kuin suomalaista yleisöä. Se teki vaikutuksen myös Virkkuseen. – Se löytää Japanin ja Suomen väliltä vahvoja yhteyksiä. Elokuvassa viljelty huumori ei välttämättä aukea muille kuin suomalaisille ja japanilaisille. Käänteentekevän elokuvan taustalta paljastuu henkilökohtainen tarina. Ogigamin tarkoitus ei suinkaan ollut turismin kasvattaminen Japanista Suomeen, vaikka silloinen Matkailun edistämiskeskus oli elokuvaa rahoittamassa. Ohjaajalle järjestyksessään kolmas elokuva oli pakomatka. – Toisen elokuvan tekeminen oli minulle järkyttävä kokemus, sillä tuotannon apulaisohjaaja käyttäytyi minua kohtaan todella ilkeästi. Halusin paeta japanilaista elokuvateollisuutta. Tuottaja oli juuri palannut Suomesta Japaniin. – Hän sanoi, että mennään Suomeen tekemään elokuva, se on mukava paikka, Ogigami kertoo. Ruokala Lokki Helsingin Punavuoressa lopetti jo toimintansa, mutta paikalla on nyt Ravintola Lokki uusilla omistajilla. Siitä ohjaaja ei ole kovin tyytyväinen. – Olen hieman hämilläni ja järkyttynyt. Ei ole kohteliasta käyttää nimeä markkinointitarkoituksessa, Ogigami toteaa. 2 Hiroomi Tosaka ja Ayami Nakajo ovat supertähtiä Japanissa. Yuki no Hana Japanilainen näkemys Helsingistä ja lumoavat revontulet Levillä Kojiro Hashimoton  ohjaama  Yuki no Hana  eli  Snow Flower  -elokuva jatkaa siitä, mihin  Ruokala Lokki  jäi. Romanttisessa draamaelokuvassa nuoripari matkaa Suomeen metsästämään revontulia. – Alussa nähdään hienoja kuvia Lapin luonnosta. Voisin kuvitella, että ne toimivat hyvänä päänavauksena japanilaiselle katsojalle siitä, mitä Suomen Lappi voi talvella tarjota, Visit Finlandin johtaja Paavo Virkkunen sanoo. Pääosissa nähdään näyttelijä ja malli  Ayami Nakajo  ja suositun poikabändin laulaja ja näyttelijä  Hiroomi Tosaka . He ovat Japanissa supertähtiä. Vuodenajat ovat tärkeä osa elokuvaa. Talvella ollaan Levin tunturimaisemissa, kesää vietetään Helsingissä. – Elokuva tarjoilee Helsingistä japanilaisen näkemyksen, erilaisen kuin mihin on totuttu matkailuesitteissä – ominaisia ovat esimerkiksi kaupungin rannoilla tehdyt pienimuotoiset kuvaukset ja luonnonläheisyys, Virkkunen toteaa. Helmikuussa ensi-iltansa saanutta, muusikko  Mika Nakashiman  samannimisestä kappaleesta inspiroitunutta elokuvaa on näytetty Japanissa yli 300 elokuvateatterissa. Katsojia on tähän mennessä kertynyt yli puoli miljoonaa. – Vastaanotto on ollut hyvä. Ensimmäisellä viikolla elokuva oli kolmen katsotuimman joukossa. Tälläkin hetkellä ollaan top-kympissä, Virkkunen sanoo. Suomen kiinnostavuus elokuvien ja tv-sarjojen kuvauspaikkana on lisääntynyt merkittävästi sen jälkeen, kun matkailu- ja av-ala ovat lisänneet yhteistyötä. Neljännes japanilaiselokuvan tuotantokuluista Suomessa maksettiin av-tuotantokannustimen myötä suomalaisten pussista. – Uskallan väittää, että raha tulee moninkertaisena takaisin suomalaisena matkailuvientinä, Virkkunen toteaa. – Tämän elokuvan vaikutukset alkavat näkyä muutamassa kuukaudessa, hän arvioi. 3 Joulupukin lisäksi aasialaisia matkailijoita kiinnostavat Suomessa luonnon puhtaus, raikas ilma ja väljyys. JSTV.COM Rakkausreality toi kiinalaiset Suomeen Selkein tv- ja elokuvatuotantojen avulla syntynyt matkailumarkkinoiden kasvutarina syntyi sattumalta, kun Visit Finlandin edustaja tapasi kiinalaisen  We are in love  -tuotannon edustajia matkatoimistossa. – Tuotantoyhtiön ihmiset kyselivät edustajaltamme hyvää ja eksoottista kohdetta. Olivat jo käyneet etelänmeren saaret ja amerikat ja luoja tietää mitä kaikkea. Vastaus oli itsestään selvä. – Edustajamme vakuutti, että hänellä olisi varmasti eksoottinen kohde: Suomi talvella. Kiinalaiset pitivät ehdotuksesta, ja kolme vuotta sitten maaliskuussa Lappiin saapui 65-henkinen kuvausryhmä kalusteineen päivineen. Jaksot näytettiin Kiinassa heti huhtikuussa. – Ne saivat yli 400 miljoonaa katsojaa, ja samalla alkoi käsittämätön pöhinä somessa, Virkkunen kertoo. Kiinalaiset matkanjärjestäjät huomasivat, että Suomi trendaa maailmankartalla. – Heillä on lonkerot aika syvällä somessa, ja Suomi nousi täplänä kartalle. Sieltä lähetettiin tutkimusryhmät ottamaan selvää, että mitä täällä tapahtuu. Suuret matkanjärjestäjät ihastuivat näkemäänsä ja alkoivat aktiivisesti myymään Suomea matkakohteena. – Siitä lähti eksponentiaalinen kasvu matkailussa Kiinasta Suomeen, Virkkunen iloitsee. Pari vuotta sitten Visit Rovaniemen toimitusjohtaja  Sanna Kärkkäinen  suhtautui  realityohjelman suosion ja matkailuinnostuksen väliseen yhteyteen Virkkusta varovaisemmin . – Todella moni on ollut tietoinen ohjelmasta ja sen kuvauksista. Vallitsevaksi syyksi matkustaa tänne en sitä osaa sanoa, mutta samoja paikkoja on tunnistettu ja Rovaniemi tunnetaan tästä  We are in love  -ohjelmasta, Kärkkäinen totesi Ylelle. 4 Kukka Ström / Yle Unelmien poikamiehen finaalijaksot kuvattiin Suomessa Aasiasta japanilaiset ja kiinalaiset ovat tällä hetkellä innokkaimpia Suomen-matkailijoita. Potentiaalia riittää muun muassa Etelä-Koreassa ja Intiassa. – Jos onnistuisimme saamaan Bollywood-tuotannon tänne Suomeen, markkinat avautuisivat heti ihan eri tavalla, Virkkunen visioi. Esimerkkejä matkailuintoa kasvattavista elokuva- ja tv-tuotannoista löytyy myös muista maanosista. Yksi on  The Bachelor  USA eli realitysarja  Unelmien poikamies . – Puolitoista vuotta sitten sarjan finaalijaksot kuvattiin Suomessa. Ne menestyivät hyvin Amerikan markkinoilla ja myös muualla, missä sarjaa näytetään. Nyt matkailukysyntä USA:sta Suomeen on kasvussa, viimeisten kuukausien aikana prosenteissa kaksinumeroisia. Virkkunen pitää lukua merkittävänä. – Yhtenä syynä ovat varmasti  Bachelorin  Suomessa kuvatut jaksot. Suomi sai sen kautta näkyvyyttä korkealaatuisena matkakohteena, hän toteaa. Oheisessa Instagram-upotuksessa  Unelmien poikamies  -sarjan juontaja  Chris Harrison  tapaamassa joulupukkia: Maailmankuulu tv-sarja kuvattiin Lapissa, lisää houkutellaan rahalla – Muistatko nämä Suomi-kuvaukset?

Nämä 4 elokuvaa tai sarjaa tuovat läjäpäin matkailijoita Suomeen – kiinalaisturistit löysivät Lappiin rakkausrealityn kautta


Summary: Paavi lupasi konkreettisia toimia ongelman ratkaisemiseksi.

Katolisen kirkon hyväksikäyttöongelmaa käsitelleen kokouksen päätteeksi  paavi Franciscus  on vakuuttanut, että katolinen kirkko rankaisee lasten seksuaaliseen hyväksikäyttöön syyllistyviä eikä rikoksia enää salailla.
 Lapsia hyväksi käyttäviä katolisia pappeja "saatanan työkaluiksi” kutsunut paavi lupasi konkreettisia toimia lasten seksuaalisen hyväksikäytön poistamiseksi kirkosta.
 Paavin puhe päätti kokouksen, jossa käsiteltiin lasten suojelemista seksuaaliselta hyväksikäytöltä katolisessa kirkossa. Kokoukseen osallistui noin 200 kirkon johtajaa eri puolilta maailmaa.
 Kardinaaleille ja piispoille puhunut paavi sanoi, että kirkon on tehtävä kaikki mahdollinen seksuaalisen hyväksikäytön kitkemiseksi.
 Franciscuksen mukaan katolinen kirkko aikoo saattaa syylliset oikeuden eteen vastuuseen teoistaan. Rikoksia ei jatkossa peitellä eikä vähätellä, katolisen kirkon johtaja sanoi.
 Vatikaanin odotetaan julkistavan uudet toimintaohjeet lasten suojelemiseksi, uhrien auttamiseksi ja syyllisten rankaisemiseksi.
 Katolisessa kirkossa on vuosien ajan paljastunut eri puolilla maailmaa erittäin laajoja lasten hyväksikäyttötapauksia.
 Muokattu: 24.2. 14.30: Korvattu sana pedofilia sanalla lasten seksuaalinen hyväksikäyttö.
 Lisää aiheesta:
 Katolisen kirkon johtajat keskustelevat Vatikaanissa lasten hyväksikäytöstä – “Se, mitä olemme tehneet tähän mennessä, ei ole riittänyt”

Paavi Franciscus: Lapsia hyväksi käyttävät papit ovat "saatanan työkaluja"


Summary: Kymmeniä vuosia Sudania hallinnut Omar al-Bashir yrittää pelastaa asemansa ja rauhoittaa kuukausia jatkuneet talouskriisistä alkaneet mielenosoitukset.

Presidentti  Omar al-Bashir  määräsi perjantai-iltana koko valtion vuodeksi poikkeustilaan ja vaihdatti maakuntien kuvernöörien tilalle sotilasjohtajat, nimitti varapresidentin, uuden pääministerin ja uusi muutenkin hallitustaan.
 Levottomuuksia oli jälleen viikonloppuna eri puolilla maata. Lauantaina turvallisuusjoukot ampuivat kyynelkaasua pääkaupungin Khartumin ja sen rinnakkaiskaupungin Omdurmanin kaduilla pyrkimyksenään hajottaa kansanjoukkoja.
 al-Bashirin hallinnon vastaiset  mielensoitukset alkoivat joulukuun puolivälissä , kun uudet polttoaineen ja leivän hinnankorotukset tulivat voimaan. Sudanin inflaatio hipoo jo 70:ää prosenttia. Pula peruselintarvikkeista ja käteisestä rahasta on kasvanut vuosia kurjan taloudenhoidon ja Etelä-Sudanin itsenäistymisen takia.
 Presidentin vastaisia päivittäisiä protesteja johtaa Sudanin hyvin koulutettu keskiluokka – lääkäreistä, opettajista ja insinööreistä koottu ryhmittymä.
 Kansalaisten mukaan mielenosoituksissa on parissa kuukaudessa surmattu 60 ihmistä, hallituksen mielestä uhreja on puolet vähemmän.
 Opposition mielestä poikkeustila on vain kurja yritys säilyttää vanha hallinto.
 al-Bashir valmistelee luopumista vallasta?
 Omar al-Bashir on antanut vahvoja viitteitä siitä, että hän olisi valmis luopumaan vallasta.
 Perjantaina poikkeustilan julistamisen yhteydessä hän ilmoitti, että oli pyytänyt parlamenttia perumaan perustuslain muutoksen, jonka turvin hän olisi voinut hakea jatkokautta vielä ensi vuoden presidentinvaaleissa.
 Hän ei kuitenkaan suoraan sanonut luopuvansa vallasta.
 al-Bashir nousi Sudanin johtoon vallankaappauksella vuonna 1989 ja syrjäytti vaaleilla valitun  Sadiq al-Mahdin .
 al-Mahdi palasi joulukuussa vapaaehtoisesta maanpaosta takaisin Khartumiin ja organisoi myös opposition toimia.

Sudanin presidentti julisti vuoden mittaisen poikkeustilan – protestit jatkuvat


Summary: Avustajan mukaan Vanhasella on antibioottikuuri flunssan takia.

Keskustan kansanedustaja  Matti Vanhanen  on joutunut päivystykseen kesken vaalitilaisuuden Espoossa sunnuntaina.
 Vanhanen oli vaalitilaisuudessa espoolaisessa kauppakeskuksessa, kun häntä alkoi huimata.
 – Se oli hyvin lievä huimaus. Häntä alkoi heikottaa, ja hän meni istumaan. Hän on nyt päivystyksessä tarkistuksessa, kertoi Vanhasen avustaja  Jari Flinck  Ylelle ennen kolmea sunnuntaina.
 Asiasta kertoi ensimmäisenä  Ilta-Sanomat .
 Paikalla kävi ensihoito, joka toimitti Vanhasen päivystykseen.
 Tarkempaa tietoa siitä, mistä huimaus johtuu, ei vielä ole. Flinckin mukaan arvot olivat kunnossa, kun Vanhasen tilanne tarkistettiin paikan päällä.
 Käyntiä päivystyksessä kuitenkin suositeltiin.
 Mistään dramaattisesta ei Flinckin mukaan ole kyse. Vanhasella olisi ollut sunnuntaina myös kolme muuta vaalitilaisuutta Illalla Flinck kertoi STT:lle, että Vanhanen jättää väliin myös maanantaille sovitun vaalitilaisuuden. Tiistaille tai keskiviikolle kansanedustajalla ei ole vaalitapaamisia.
 Vanhanen itse kertoi MTV:lle, että hänet oli sunnuntain aikana siirretty sairaalan päivystyksestä osastolle ja hän oli jäämässä yön yli tarkkailuun.
 Flinck ei kommentoinut, millaisia tuloksia Vanhasen sairaalatarkastuksessa oli saatu. Hänen mukaansa Vanhasella on päällä voimakas antibioottikuuri flunssan takia.

Matti Vanhanen joutui päivystykseen kesken vaalitilaisuuden – "Häntä alkoi heikottaa"


Summary: Hyisestä joesta pelastettu urossusi oli shokissa ja kärsi hypotermiasta.

Kolme virolaista rakennusmiestä koki todellisen yllätyksen, kun heidän jäisestä joesta pelastamansa eläinparka osoittautuikin koiran sijasta sudeksi.
 Miehet olivat tekemässä ruoppaustöitä Sindin padolla Pärnujoella, kun he havaitsivat hätääntyneen eläimen sinnittelevän hyisessä joessa jäiden keskellä, kertoo  Postimees-lehti .
 Miesten onnistui saada eläin joesta rannalle, missä he käärivät sen pyyhkeen sisään ja veivät autolla lämpöiseen suojaan. Paikallinen metsästäjä kertoi pian pelastajille, että eläin on susi, eikä koira, kuten kolmikko oli kuvitellut.
 Noin vuoden ikäinen urossusi oli shokissa ja kärsi hypotermiasta. Jo vuorokauden kuluttua eläin oli toipunut koettelemuksestaan ja se päästettiin vapauteen GPS-panta kaulassaan.
 Virossa on arviolta 200 sutta. Luonnonsuojelujärjestöt äänestivät viime vuonna harmaasuden maan kansalliseläimeksi.

Virolaiset rakennusmiehet luulivat pelastaneensa jäisestä joesta koiran – eläin paljastuikin sudeksi


Summary: Turkkilainen taiteilija-toimittaja Zehra Dogan sai tuomionsa teoksesta, jossa tämä kuvasi turkkilaisten joukkojen tuhoamaa kurdikaupunkia.

Turkki on vapauttanut kurdijournalistin, jonka saamaa vankeustuomiota maailmankuulu katutaiteilija  Banksy  on arvostellut näyttävästi taideteoksessaan.
 Turkkilainen taiteilija-toimittaja  Zehra Dogan  tuomittiin vuonna 2017 lähes kolmeksi vuodeksi vankeuteen ”terroristisesta propagandasta”.
 Doganin vaikeudet alkoivat, kun hän maalasi teoksen, jossa kuvattiin turkkilaisten joukkojen tuhoamaa kurdikaupunki Nusaybinia. Dogan jakoi kuvan maalauksestaan sosiaalisessa mediassa, jonka seurauksena hänet vangittiin.
 Doganin vapautuksesta kertoi feministi- ja kurdiasioita käsittelevä Jin News -uutistoimisto, jolle Dohan työskenteli ennen vankeuttaan.
 – Tulen jatkamaan työtäni, kertoi vapautettu Dogan Jin Newsin Facebookissa julkaisemalla videolla.
 Doganin tilannetta teki tunnetuksi brittiläinen katutaiteilija Banksy, joka julkaisi viime vuoden maaliskuussa kantaa ottavan seinämaalauksen Manhattanilla New Yorkissa. Seinämaalauksessa Dogan pitää kiinni vankilankaltereista, yksi kaltereista on kynä.
 Banksyn seinämaalaus Manhattanilla Boweryn ja Houston Streetin kulmassa. Jason Szenes / EPA-EFE
 – Tuomittu kahdeksi vuodeksi 9 kuukaudeksi 22 päiväksi vankeuteen yhden kuvan maalaamisesta, luki Banksyn seinämaalauksen yllä, johon oli heijastettu myös Doganin tuomioon johtanut maalaus.
 Kansalaisjärjestöt ovat toistuvasti arvostelleet Turkkia heikentyneestä lehdistön- ja sananvapaudesta. Turkin hallinto on esimerkiksi toistuvasti yrittänyt lakkauttaa Jin News -uutistoimiston toiminnan.
 Toimittajat ilman rajoja -järjestön 180 maata listaavassa lehdistönvapausindeksissä Turkki on sijalla 157.

Katutaiteilija Banksyn tukema kurdijournalisti vapautettiin yli kahden vuoden vankeuden jälkeen